text:
Mas 2nan 4
Elize be firiyamuso dɔ dɛmɛ
1Loon dɔ, kiraw jɛnkulu deen dɔ ka muso bɔra ka pɛrɛn k'a fɔ Elize ye ko: «Ne cɛɛ, i ka baarakɛla sara. I y'a lɔn ko a tun be siran Masaba ɲa. Jurutigi nana ko a be na n dencɛ fila minɛ ka taga u kɛ a ka jɔɔnw ye.» 2Elize y'a fɔ a ye ko ale be se ka mun le kɛ a ye. Ko mun le be sɔrɔ a fɛ soo kɔnɔ, ko a k'o fɔ ale ye. A y'a fɔ ko: «Foyi t'i ka baaraden fɛ soo kɔnɔ fɔɔ tulu dɔɔni, daga kɔnɔ.» 3Elize y'a fɔ ko: «Taga dagaw daali i sigiɲɔgɔnw bɛɛ fɛ, u lakolonw, u ka caya. 4I ka na don soo kɔnɔ ka daa tugu e yɛrɛ n'i dencɛw kan, ka to ka tulu nin yɛlɛma o daga nunu bɛɛ kɔnɔ. Min mana fa, e k'o bila gɛrɛfɛ.» 5A bɔra Elize kɔrɔ ka taga don soo kɔnɔ ka daa tugu a yɛrɛ n'a dencɛw kan. A deenw tora ka daga nunu ta ka na n'u ye a fɛ, n'a be tulu nin yɛlɛmana u kɔnɔ. 6Daga nunu bɛɛ fara tuma min na, a y'a fɔ a dencɛ dɔ ye ko a ka na ni dagalakolon dɔ ye tugu, ale y'a jaabi ko daga nunu bɛɛ banna. O tuma na, tulu lɔra. 7A tagara o fɔ Ala ka mɔgɔ nin ye. Ale y'a fɔ a ye ko: «Taga tulu nin feere k'i ka juru nin sara. O kɔ, aw ben'a tɔɔ kɛ aw ka balo ye, e n'i dencɛw.»
Elize ni Sunamu muso dɔ ka koo
8Loon dɔ, Elize tun be tɛmɛna Sunamu dugu kɔnɔ. O y'a sɔrɔ muso nafolotigi dɔ tun be yen, ale y'a ɲini Elize fɛ ko a ka sabali ka na dumuni kɛ ale fɛ. O kɔ, a tun mana tɛmɛ yen tuma o tuma, a tun be to ka don ka dumuni kɛ a fɛ. 9Muso nin y'a fɔ a cɛɛ ye ko ale y'a lɔn ko cɛɛ min be to ka na u fɛ, ko Ala ka mɔgɔɲuman lo. 10Ko a k'a to u be sodennin dɔ lɔ a ye u ka boon sanfɛ ka dilan bila a kɔnɔ, ni tabali ani sigilan ni fitinɛ. Ko n'a nana u fɛ tuma min na, a be si o yɔrɔ la.
11Loon dɔ, Elize nana Sunamu a yɛlɛla sangaso nin kɔnɔ ka la yen. 12O kɔ, a y'a fɔ a ka baaraden Geyazi ye ko a ka Sunamu muso nin wele. Geyazi y'a wele, muso nin nana lɔ Elize ɲakɔrɔ. 13Elize y'a fɔ Geyazi ye ko a k'a fɔ muso nin ye ko a y'a yɛrɛ sɛgɛn olu kosɔn kosɔbɛ, k'olu be se ka mun le kɛ a ye. A b'a fɛ olu k'a koo fɔ masacɛ ye wa, walima kɛlɛdenw kuntigi ye. Muso nin y'a fɔ ko ale be a ka siya le cɛma, ko baasi te yen. 14Elize y'a fɔ tugu ko: «An be se ka mun le kɛ a ye?» O la, Geyazi y'a fɔ ko: «Dencɛ t'a fɛ, a cɛɛ fana kɔrɔla.» 15Elize ko a k'a wele a ka na. Geyazi y'a wele, a nana lɔ daa la. 16- Elize y'a fɔ a ye ko: «Saan wɛrɛ, nin waati nin ɲɔgɔn na, i bena dencɛ minɛ i bolo.» A ko: «Ee ne matigi, Ala ka mɔgɔ, kana i ka baaraden nigɛ!» 17Muso nin ye kɔnɔ ta, ka dencɛ wolo o waati nin ɲɔgɔn na saan wɛrɛ, ka kɛɲɛ ni Elize ka fɔta ye a ye.
Sunamu muso deen sayako
18Deen tora ka boɲa. Loon dɔ, a tagar'a facɛ kɔ sumantigɛlaw fɛ. 19A y'a fɔ a facɛ ye ko: «Ne kuun be dimi, ne kuun be dimi!» A facɛ y'a fɔ a ka baaraden dɔ ye ko ale k'a ta ka ta'a di a bamuso ma. 20Baaraden nin y'a ta ka ta'a di a bamuso ma. Deen nin tor'a bamuso seen kan fɔɔ ka taga se tilegwan ma. O kɔ, a sara. 21Muso nin yɛlɛla ka deen nin suu la Ala ka mɔgɔ nin ka dilan kan, ka bɔ ka daa tugu a la, 22ka ta'a cɛɛ wele ko ale b'a ɲini a fɛ a ka baaraden kelen bila ka na ale fɛ ni fali kelen ye, ko ale bena taga Ala ka mɔgɔ fɛ joona joona, ka sɔrɔ ka na. 23A cɛɛ y'a ɲininga ko: «Mun na i b'a fɛ ka taga Ala ka mɔgɔ fɛ bii? Bii do te kalokura ɲanagwɛ loon ye, walima lafiɲɛlon.» Muso nin y'a jaabi ko foyi tɛ. 24A ye fali labɛn. A y'a fɔ baaraden nin ye ko a ka sira minɛ u be taga, ko a kana lɔ sira kan n'ale m'a fɔ ko a ka lɔ. 25A tagara se Ala ka mɔgɔ fɛ Karimɛli kulu kan.
Ala ka mɔgɔ y'a ye tuma min na yɔrɔjan, a y'a fɔ a ka baaraden Geyazi ye ko: «Sunamu muso nin natɔ filɛ. 26Boli ka ta'a kunbɛn k'a fɔ a ye ko: ‹I ka kɛnɛ wa? I cɛɛ do? I deen do?› » Muso nin y'a jaabi ko hɛrɛ dɔrɔn le be yen. 27A sera kulu nin kan Ala ka mɔgɔ gɛrɛfɛ tuma min na, a ye Ala ka mɔgɔ nin seen minɛ. Geyazi gwɛrɛl'a la janko k'a ɲɔti ka bɔ yen. Nga Ala ka mɔgɔ y'a fɔ ko a k'a to yen, ko bari a dusu le kasinin be, ko Masaba fana ma o yira ale la k'a lasɔmi. 28Muso nin y'a fɔ ko: «Ne tun ye dencɛ daali i fɛ wa, n matigi? N tun m'a fɔ i ye ko i kana ne nigɛ wa?» 29Elize y'a fɔ Geyazi ye ko: «I cɛɛ siri ka ne ka bere ta i bolo ka taga. N'i ye mɔgɔ kunbɛn, i kan'a fo, ni min y'i fo, kan'a laminɛ. Taga ne ka bere la deen nin ɲaa kan.» 30Deen nin bamuso y'a fɔ ko: «Masaba kosɔn, ani ka e Elize to sii la, ne tena bɔ e kɔrɔ.» O la, Elize wilila ka tugu a kɔ. 31Geyazi bilara u ɲa ka taga bere nin la deen nin ɲaa kan, nga mankan ma bɔ, foyi ma kɛ. O la, a kɔsegira ka na Elize kunbɛn, k'a fɔ a ye ko deen nin ma kunun.
Elize be Sunamu muso deen kunun
32Elize sera soo tuma min na, tiɲɛ na, deen nin tun sara, a suu tun lanin be Elize ka dilan kan. 33Elize donna ka daa tugu ale ni deen suu la, ka Masaba daali. 34- O kɔ, a lara deen nin suu kan, k'a daa la a daa kan, k'a ɲaa la a ɲaa fana kan, ani k'a bolow la a bolow kan. Ka to a kan ten, deen nin farisogo gwanna tugu. 35A wilila ka to ka yaalayaala soo kɔnɔ, ka kɔsegi ka na la deen nin suu kan tugu. Deen nin tisora siɲɛ wolonwula, k'a ɲaa yɛlɛ. 36Elize ye Geyazi wele, ko a ka Sunamuka muso nin wele. Geyazi y'a wele, a nana Elize fɛ. Ale y'a fɔ a ye ko a k'a deen ta. 37Muso nin tagar'a kunbiri gwan Elize kɔrɔ k'a ɲaa biri duguma. O kɔ, a y'a deen minɛ ka bɔ.
Dumuni min te se ka dumu
38Elize kɔsegira ka na Giligali, o y'a sɔrɔ kɔngɔ tun be jamana kɔnɔ. Kiraw ka jɛnkulu nana sigi a kɔrɔ. O la, a y'a fɔ a ka baaraden ye ko a ka dagaba sigi ka dumuni dɔ tobi u ye. 39U dɔ bɔra ka taga kongo kɔnɔ ka furaburu ɲini. A ye suun dɔ woyonin ye kongo kɔnɔ. A y'o deen dɔw tigɛ k'a ka fani fa. A nana se soo tuma min na, a y'o tigɛtigɛ k'o don dumuni nin na daga kɔnɔ, u tun te yiriden nunu lɔn. 40U ye dumuni nin bɔ k'a di u ma, u y'a nɛnɛ dɔrɔn, u kulera ko: «Ala ka mɔgɔ, mɔgɔfagafɛn be dumuni nin kɔnɔ!» U ma se k'a dumu. 41Elize y'a fɔ ko u ka na ni mugu ye. A ye mugu don a kɔnɔ, k'a fɔ ko u k'a bɔ k'a di mɔgɔw ma u ka dumuni kɛ. O tuma na, fɛnjugu nin tun te dumuni kɔnɔ tugu.
Buru cayako
42O kɔ, cɛɛ dɔ bɔra Baalisalisa ka na n'a ka suman fɔlɔ buru ye, k'o di Ala ka mɔgɔ ma, burukun mugan, ni sumankura kisɛ, bɔɔrɔ kɔnɔ. Elize y'a fɔ ko u k'o di mɔgɔ nunu ma u b'o dumu. 43A ka baaraden y'a fɔ a ye ko ale bena se k'o tilan mɔgɔ kɛmɛ cɛ cogo di. Nga Elize y'a fɔ a ye ko a k'o di mɔgɔ nunu ma u b'o dumu, ko bari Masaba y'a fɔ ko u bena dumuni kɛ k'a tɔɔ to. 44A ye buru nunu ta k'u tilan u cɛ, u ye dumuni kɛ. A tɔɔ tora i ko Masaba tun y'a fɔ cogo min na.


c: text/html

text:
Sam fɔlɔ 10
1Samuyɛli ye daganin dɔ bɔ tulu tun be min kɔnɔ. A ye tulu nin yɛlɛma Sayuli kuun na. O kɔ, a y'a bolo meleke a la k'a fɔ a ye ko: «Masaba y'i woloma ka kɛ a yɛrɛ ka jama ɲamɔgɔ ye.c 2N'i bɔra ne fɛ bii, i bena mɔgɔ fila dɔ kunbɛn Sɛlisa, Arasɛli ka kaburu gɛrɛfɛ, Bɛnzamɛn kɔmɔgɔw ka mara daan na. I be fali minw ɲinina, olu ben'a fɔ i ye ko u yera, ko i facɛ ɲinɛna ni fali nunu koo ye, sisan a be hami aw le ka koo la, k'a fɔ ko ale ka kan ka mun le kɛ a deen kosɔn. 3N'i bɔra o yɔrɔ la ka taga ɲafɛ fana, i bena se Tabɔri ka joyiri kɔrɔ. O yɔrɔ la, i bena mɔgɔ saba kunbɛn n'u be tagara Alabatoyɔrɔ la Betɛli. Baden saba be mɔgɔ kelen bolo, burukun saba fana be filanan fɛ, duvɛn be sabanan fɛ foroko kɔnɔ. 4U bena i fo, o kɔ, u bena burukun fila d'i ma. I k'o minɛ. 5O kɔ, i bena tɛmɛ ka se Ala ka Gibeya, filisiw ka lasigidenw siginin be yɔrɔ min na. N'i be donna dugu kɔnɔ tuma min na, i bena kiraw ka jɛnkulu dɔ kunbɛn n'u be bɔra sarakabɔyɔrɔ la. Kolonjo, ni dundun ani filen ni gɔnifɔbagaw b'u ɲafɛ, n'u yɛrɛ be kirayakuma fɔra. 6Masaba ka Nii bena don i la, e bena fara u kan ka kirayakuma fɔ fana. O la, i cogo bena yɛlɛma. 7Ni o taamasiɲɛ nunu kɛra ka ban tuma min na, i be se ka fɛɛn min kɛ, i k'o kɛ, bari Ala b'i fɛ. 8I bena taga ne ɲa Giligali, ne bena na i sɔrɔ yen, ka saraka jɛnitaw ni jɛnɲɔgɔnya sarakaw bɔ. I bena kɔnɔni kɛ tile wolonwula fɔɔ ne ka na i sɔrɔ. O waati la, e bena fɛɛn min kɛ, ne bena o fɔ i ye.»
9Sayuli bɔra Samuyɛli kɔrɔ dɔrɔn, Ala ye Sayuli cogo yɛlɛma. Taamasiɲɛ nunu bɛɛ kɛra o loon kelen na. 10U sera Gibeya tuma min na, kiraw ka jɛnkulu dɔ nan'a kunbɛn. Ala ka Nii donn'a la, a y'a daminɛ ka kirayakuma fɔ fana u cɛma. 11Mɔgɔ minw bɛɛ tun b'a lɔn ka kɔrɔ, olu y'a ye n'a be kirayakuma fɔra dɔrɔn, u tora ka ɲɔgɔn ɲininga ko: «Mun le kɛra Kisi dencɛ la? Sayuli fana ye kira ye wa?» 12- Gibeyakaw dɔ y'a fɔ ko: «U faa ye jɔn ye? Sayuli fana ye kira ye wa?» A kɛra talen ye ten.
13Sayuli ye kirayakuma fɔ ka ban tuma min na, a tagara sarakabɔyɔrɔ la. 14A facɛfitini y'a fɔ a n'a ka baaraden ye ko: «Aw tun tagara min?» Sayuli y'a jaabi ko: «An tun tagara faliw ɲiniyɔrɔ la, nga an ma u ye, an tagara Samuyɛli fɛ.» 15A y'a fɔ Sayuli ye ko Samuyɛli ye fɛɛn min fɔ a ye, ko a k'o fɔ ale ye. 16Sayuli y'a jaabi ko: «A y'a fɔ an ye ko fali nunu yera.» Samuyɛli ye koo min fɔ a ye masaya koo la, a ma o fɔ a ye.
Sayuli be woloma ka kɛ masacɛ ye
17Samuyɛli ye Isirayɛli jama wele ka na Misipa, Masaba ɲakɔrɔ, 18k'a fɔ u ye ko: «Masaba, Isirayɛli ka Ala y'a fɔ ko ale ye Isirayɛlidenw bɔ Ezipiti jamana na, k'u bɔsi Ezipitikaw bolo, ni masacɛw bolo, minw bɛɛ tun be u tɔɔrɔ. 19Bii aw banna aw ka Ala la, ale min ye aw kisi aw ka tɔɔrɔw, n'aw ka sigɛn bɛɛ ma. Aw y'a fɔ a ye ko a ka masacɛ di aw ma. Ayiwa, sisan aw ye na Masaba ɲakɔrɔ sokala sokala ani fadenyabolo fadenyabolo.»
20Samuyɛli y'a kɛ Isirayɛlidenw kɔmɔgɔw bɛɛ gwɛrɛla, Bɛnzamɛn kɔmɔgɔw wolomana. 21A y'a kɛ Bɛnzamɛn kɔmɔgɔw gwɛrɛla fadenyabolo fadenyabolo. Matiri ta wolomana. O kɔ, Kisi dencɛ Sayuli wolomana. U y'a ɲini, u m'a ye. 22U tilara ka Masaba daali tugu ko: «Mɔgɔ dɔwɛrɛ be yan tugu wa?» Masaba ko: «A dogonin be minanw jukɔrɔ.» 23U bolila ka ta'a wele yen. A nana jama cɛma. A tun ka jan kosɔbɛ, a kuun tun tɛmɛna bɛɛ kan. 24Samuyɛli y'a fɔ jama bɛɛ ye ko: «Masaba ye mɔgɔ min woloma, aw m'a ye wa? Mɔgɔ si te jama cɛma min b'a bɔ.» Jama pɛrɛnna ko: «Masacɛ ka sii sɔrɔ!» 25Masacɛ ka kɛta ye min ye, Samuyɛli y'o fɔ jama ye, ka tila k'o sɛbɛn sɛbɛ dɔ kɔnɔ k'a bila Masaba ɲakɔrɔ, ka sɔrɔ ka sira di jama bɛɛ ma u ka taga u ka soo. 26Sayuli fana tagar'a ka soo Gibeya dugu kɔnɔ. Ala tun kumana mɔgɔsɔbɛ minw dusu la, olu tagara n'a ye fana. 27Mɔgɔkolon dɔw tun be yen minw b'a fɔra ko: «Cɛɛ nin bena kɛ di k'an kisi?» U tun b'a lɔgɔbɔ, u ma sɔn ka boɲafɛn si d'a ma. Nga Sayuli m'a daa don u daa la.

robotstxt: allowed

filter: keep


text:
Dal 103
Ala tanukan
1Dawuda ka dɔnkili dɔ.
Ne be barika la Masaba ye.
Ne be Ala barika ni n dusu bɛɛ ye.
2Ne be barika la Masaba ye.
Ne man kan ka ɲinɛ a ka koɲuman si kɔ.
3Ale lo be ne ka fili bɛɛ yafa ne ma,
ale lo be n kɛnɛya ka bɔ n ka banaw bɛɛ la.
4A be ne bɔ dingɛ la.
A be makari ne la ka koɲuman kɛ ne ye.
5A be ne wasa ni fɛnɲumanw ye
janko ne ka fangakura sɔrɔ i ko sɛgɛn,
ka to i ko kanbelen kɛnɛkɛnɛ.
6Masaba be kotilennin kɛ,
a be tiɲɛ di mɔgɔtɔɲɔnin ma.
7A y'a ka kolatigɛninw yira Musa la.
A y'a ka kabakow yira Isirayɛlidenw na.
8- Masaba be makari, a be hinɛ fana.
A te dimi joona, a ka ɲumanya ka ca fana.
9A te jalakili kɛ tuma bɛɛ.
A te dimi mara kudayi fana.
10A t'an minɛ ka kɛɲɛ n'an ka kojugu ye.
A t'an sara ka kɛɲɛ n'an ka fili ye.
11Sankolo ni dugukolo furancɛ ka bon cogo min na,
o cogo kelen la fana, a ka ɲumanya ka bon a ɲasiranbagaw kan.
12Kɔrɔn fɛ ni tileben ka jan ɲɔgɔn na cogo min na,
o cogo kelen na, a b'an ka filiw yɔrɔ jaɲa an na.
13Faa be hinɛ a deenw na cogo min na,
o cogo kelen na, Masaba be hinɛ a ɲasiranbagaw la.
14Bari an danna ni fɛɛn min ye, a b'o lɔn.
A hakili b'a la ko an ye buguri ye.
15Adamaden sii be i ko biin.
A be boɲa ka kunkɔrɔta sɔrɔ
i ko biin min ye feeren bɔ.
16Fɔɲɔ man'a fiyɛ dɔrɔn, a be ja ka ben.
A tun be yɔrɔ min na, a koo te lɔn yen tugu.
17Nga Masaba ka ɲumanya b'a ɲasiranbagaw kan kudayi.
A ka kotilennin be kɛ u deenw n'u mamadenw ye.
18A b'u kɛ a ka layidu batobagaw ye,
ani minw b'u hakili to a ka fɔtaw la k'u bato.
19Masaba ka sigiyɔrɔ be sankolo kɔnɔ.
A ka kuntigiya be fɛɛn bɛɛ kan.
20Masaba ka mɛlɛkɛw, aw ka barika la a ye,
aw minw b'a ka fɔta kɛ ni barika ye,
aw minw b'a ka kuma bato tigitigi.
21Aw minw bɛɛ y'a ka kɛlɛdenw ye,
aw minw be baara kɛr'a ye k'a sago kɛ,
aw ka barika la Masaba ye.
22Masaba ye aw fɛɛn o fɛɛn dan,
k'aw to yɔrɔ o yɔrɔ a ka kuntigiya kɔrɔ,
aw ka barika la a ye.
Ne be barika la Masaba ye.


text:
Titi 2
Somɔgɔw ladi kuma
1Ele kɔni, mɔgɔw ladi ka kɛɲɛ ni kalanɲuman ye. 2A fɔ cɛkɔrɔbaw ye k'u ka kɛ mɔgɔsɔbɛw ye, u be minw jati minw ka miiriya ka ɲi, jigi be minw fɛ kosɔbɛ, ni kanuya ni muɲuli.
3O cogo kelen na fana, i k'a fɔ musokɔrɔbaw ye k'olu taamacogo ka bɛn ni mɔgɔsɔbɛya ye Ala faan fɛ. U kana kɛ mɔgɔ tɔgɔcɛnlaw ye, ani u fana kana kɛ dɔrɔtɔw ye. Olu ka mɔgɔw dege koɲuman kɛli la. 4O la, muso minw ma kɔrɔ fɔlɔ, u b'u dɛmɛ u k'u cɛɛ n'u deenw kanu. 5U ka kɛ musosɔbɛw ye minw ɲamalɔnin lo, minw jijanin be u ka sokɔnɔbaaraw la, ani minw sɔɔn ka ɲi, ani u b'u yɛrɛ majigi u cɛɛw ye, waasa mɔgɔw kana se ka Ala ka kuma lɔgɔbɔ.
6O cogo kelen na fana, i ka kanbelenw ladi k'olu ka kɛ mɔgɔsɔbɛw ye 7fɛɛn bɛɛ la.
I ka cogoɲuman yira u la, n'i b'u kalana i kɔnɔgwɛ ka o kɛ ni ɲamalɔ ye. 8I ka kuma ka kɛ kuma ye, mɔgɔ te se ka min sɔsɔ waasa an juguw kana fɔta sɔrɔ an kama, u ka to maloya la.
9I ka jɔɔnw ladi ko olu ka kan ka u yɛrɛ majigi k'u koo diya u kuntigiw ye koo bɛɛ la, u kana u sɔsɔ, 10ani u kana u soɲa cogo si la. U k'u ka mɔgɔsɔbɛya dafanin yira u la tuma bɛɛ. O la, u bena an kisibaga Ala ka koo boɲa.
Ala ka ɲumanya
11Bari Ala y'a ka ɲumanya yira kɛnɛ kan adamaden bɛɛ be se ka kisi min barika la. 12Ale min b'a yira an na ko an ka siran Ala ɲa ani ka ban nin diɲɛ nigɛjuguw la, waasa k'an to bii diɲɛ na, an ka se k'an yɛrɛ minɛ ka taama tilenninya la Ala ɲakɔrɔ. 13K'an to nisɔndiya loon makɔnɔni na, min ye Setigi Ala an kisibaga Yezu Krista ka nɔɔrɔ loon ye. 14- Ale lo y'a yɛrɛ di an kosɔn, waasa k'an kunmabɔ tilenbaliyakow bɛɛ la, ani k'an saniya k'an kɛ a yɛrɛ ka jama ye, k'an kɛ mɔgɔw ye minw labɛnnin be koɲuman kɛli kama.
15I ka kan ka mɔgɔw kalan, k'u ladi, k'u filiyɔrɔ fɔ u ye ni kuntigiya ye ten. Kan'a to mɔgɔ si k'i dɔgɔya fana.


text:
MAKABEW FƆLƆ 6
Antiyokusu naaninan ka saya
(Mak 2nan 1.11-17; 9; 10.9-11)
1Ka masacɛ Antiyokusi to sanfɛ maraw cɛtigɛ la, a y'a mɛn ko dugu dɔ be Pɛrɛsi, min tɔgɔ ko Elimayisi. O tɔgɔ tun bɔr'a ka nafolo, n'a ka warigwɛ, n'a ka sanu kosɔn. 2Nafolo caaman tun b'a ka jobon kɔnɔ: yɛrɛtangafɛn sanulaman dɔw tun be yen, ani nigɛdulokiw, ni kɛlɛkɛminanw. Maseduwani masacɛ Filipu deen Alɛkisandiri tun ye minan minw to yen, ale min tun kɛra girɛkiw ka masacɛ fɔlɔ ye. 3Antiyokusi tagara Elimayisi janko ka cogo ɲini ka dugu nin minɛ k'a nafolo cɛ, nga a ma se, bari dugu mɔgɔw tun y'o mɛn. 4U wilil'a kama k'a kɛlɛ. A hakili ɲagamina kosɔbɛ, a bolila ko a be kɔsegi Babilɔni. 5K'a to Pɛrɛsi jamana na, u nan'a fɔ a ye ko Zuda ser'a ka kɛlɛdenw kɔrɔ minw tun tagara Zuda mara la. 6Liziyasi tun tagara yen ni kɛlɛbolo barikaman ye, nga zuwifuw sera u kɔrɔ k'u halaki pepewu. Olu tun ye masacɛ ka kɛlɛdenw halaki. U tun ye kɛlɛkɛminanw, ni minan wɛrɛw, ani nafolo caaman minɛ kɛlɛden minw fɛ, o le tun ye barika don u la. 7Antiyokusi tun ye fɛnjugu min lɔ sarakabɔyɔrɔ kan Zeruzalɛmu, u tun y'o ci fana, k'u ka Ala ka yɔrɔ lamini ni kogojan ye i n'a fɔ a tun be cogo min na fɔlɔ la, k'o ɲɔgɔn kɛ Bɛtisuri fana, min kɛra masacɛ ka duguw dɔ ye.
8Masacɛ y'o kibaruya mɛn tuma min na, a fari fagara siranya fɛ, a hakili ɲagamina fɔɔ a banana ka la. A jigi tigɛra pewu, bari a tun b'a fɛ koo nin ka kɛ cogo min na, a ma kɛ ten. 9Farifaga nana juguya k'a la dilan kan tile damani. A y'a ye ko a bena sa tuma min na, 10a y'a ka mɔgɔsɔbɛw bɛɛ wele k'a fɔ u ye ko: «Sinɔgɔ tigɛra n ɲaa na, n dusu kasinin be kojugu. 11Ne ye n yɛrɛ ɲininga ko mun na tɔɔrɔba ye n sɔrɔ, ka n datugu i n'a fɔ fɔɲɔba? K'a sɔrɔ n tun ka ɲi, n koo tun ka di mɔgɔw ye n ka fanga waati la! 12Nga sisan, ne ye kojugu minw kɛ Zeruzalɛmu, n hakili jigira n'o ye. Minan sanulaman ni warigwɛlaman minw tun be o yɔrɔ la, ne y'olu bɛɛ ta, ani ka mɔgɔw ci ka taga Zuda mara mɔgɔw faga gwansan. 13Ne b'a lɔn k'o le kama, kojugu nunu ye ne sɔrɔ, ko ne bena sa jigitigɛ bolo jamana wɛrɛ la.»
14A ye mɔgɔ ci ka taga Filipu wele, min ye masacɛ ka mɔgɔsɔbɛw dɔ ye, k'a sigi mara bɛɛ kunna. 15A y'a ka masafugulan ni masafani, n'a bololanigɛ d'a ma, a be taamasiɲɛ la sɛbɛw kan ne min ye. O kɔ, a ko a k'a janto a dencɛ Antiyokusi la, k'a lamɔ, ani k'a labɛn ka kɛ masa ye. 16Girɛkiw ka masaya saan 149nan na, masacɛ Antiyokusi sara Pɛrɛsi jamana na. 17Liziyasi y'a banko mɛn tuma min na, a y'a deen Antiyokusi kɛ masa ye, a tun ye min lamɔ kabini a denmisɛn tuma. A ye tɔgɔ wɛrɛ l'a kan ko Epatɔri.k
Dugu yɔrɔ barikaman minɛko
18Isirayɛlidenw jugu minw tun be dugu yɔrɔ barikaman nin na, u tun be Isirayɛlidenw bali ka bɔ Alabatosoba yɔrɔ la. Tuma o tuma u tun be cogo bɛɛ ɲini ka kojugu kɛ u la, siya wɛrɛw barika tun be boɲa ten. 19Zuda tun y'a latigɛ ko a bena u halaki. A ye jama bɛɛ wele janko ka taga u datugu k'u kɛlɛ. 20Isirayɛlidenw ye ɲɔgɔn lajɛn k'o dugu lamini girɛkiw ka masaya saan 150nan na. U ye bonnikɛyɔrɔw lɔ, ka kɛlɛkɛwotoro dɔ wɛrɛw dilan. 21Nga u jugu dɔw sera ka bɔ. Isirayɛliden Alaɲasiranbali dɔw farala u kan 22ka ta'a fɔ masacɛ ye ko: «I bena kɔnɔni kɛ fɔɔ tuma jumɛn ka sɔrɔ ka wili ka kotilennin kɛ k'an balimaw dimi bɔ? 23Anw tun sɔnna ka baara kɛ i facɛ ye, k'a ka ciraw kɛ, ani k'a ka sariyaw bato. 24O le kosɔn, an fadenw kɛra an juguw ye. U ye dugu yɔrɔ barikaman koori. Ka fara o kan, u sera k'an ka mɔgɔ minw sɔrɔ, u y'olu faga, k'an bololafɛnw bɔsi. 25U bolo ma se an dama ma, u ye kɛlɛ kɛ n'i ka maraw bɛɛ ye fana. 26Sisan, u ye Zeruzalɛmu yɔrɔ barikaman lamini janko k'a minɛ. U ye barika don Alabatosoba la, ani Bɛtisuri la fana. 27N'i ma wili k'u bali sisan sisan, u bena o ɲɔgɔn kɛ tugu, i tena se k'u bali fana tugu.»
Antiyokusi duurunan be zuwifuw kɛlɛ
(Mak 2nan 13.1-17)
28Masacɛ Antiyokusi y'o mɛn tuma min na, a dimina. A y'a ka mɔgɔsɔbɛw bɛɛ lajɛn, n'a ka kɛlɛden sennatigiw kuntigi, ani a ka sotigiw kuntigiw. 29A ye kɛlɛden dɔw ta baara la ka bɔ jamana wɛrɛw la, ani dugukolodenninw na kɔgɔji cɛma. 30Kɛlɛden sennatigi mɔgɔ waa kɛmɛ (100 000), ni sotigi mɔgɔ waa mugan (20 000), ani kɛlɛkɛsama bi saba ni fila tun b'a ka kɛlɛbolo la. 31Masacɛ n'a ka kɛlɛdenw ye Idume mara cɛtigɛ ka taga Bɛtisuri lamini, u ye waatijan ta a kɛlɛ la. U ye kɛlɛkɛwotoro dɔw dilan, nga minw datugunin tun be dugu kɔnɔ, olu bɔra u ka yɔrɔ la ka masin nunu jɛni. U ye kɛlɛ kɛ ni jagwɛlɛya ye. 32O kɔ, Zuda bɔra dugu yɔrɔ barikaman na ka ta'a yɛrɛ labɛn kɛlɛ kama Bɛtizakariya, ka sigi k'a ɲaa sin masacɛ ka kɛlɛdenw sigiyɔrɔ ma. 33Sɔgɔmada joona, masacɛ wilila k'a fɔ a ka kɛlɛdenw ye ko u ka Bɛtizakariya sira minɛ. U y'u yɛrɛ labɛn kɛlɛ kama, ka buruw fiyɛ. 34U ye *ɛrɛzɛnji ni yiriden dɔ wɛrɛ jii di samaw ma janko k'u fariya kɛlɛ kama. 35U ye sama nunu tilan kɛlɛden sennatigiw jɛnkuluw cɛ. U ye mɔgɔ waa kelen bila u kelen kelen bɛɛ gɛrɛfɛ, nigɛduloki tun b'u kaan na, ni fugulan ziralaman b'u kuun na. Sotigi kɛlɛdenŋanaw mɔgɔ kɛmɛ duuru fana tun tugunin be sama nunu kelen kelen bɛɛ kɔ. 36Ni sama be yɔrɔ o yɔrɔ, olu fana be o yɔrɔ la. N'a tagara ɲafɛ, u ka kan ka taga n'a ye, u man kan k'u yɔrɔ jaɲa a la tuma si. 37Boon barikaman yirilaman tun sirinin be samaw kelen kelen bɛɛ kɔɔ la ni juruw ye, k'a kɛ yɛrɛtangayɔrɔ ye. Kɛlɛden mɔgɔ saba tun be u kelen kelen bɛɛ kɔnɔ, olu tun bɛ kɛlɛ kɛ k'u to samaw kan, ka fara sama bolibaga kan. 38Masacɛ ye sotigi tɔw bila kɛlɛbolo faan fila la janko u ka Zuda ka kɛlɛdenw ɲaa gwan, ani ka kɛlɛden sennatigiw sutara.
39Tile lɔra nigɛkunbɛnnan sanulaman ni ziralamanw kan tuma min na, u yeelen be taga kuluw kan, k'u manamana i n'a fɔ kala mananin. 40Masacɛ ka kɛlɛdenw labɛnnin tun lo kɛlɛ kama, dɔw yɛlɛla kulujanjanw kan, dɔw be kulu jukɔrɔ. U tun be gwɛrɛla ni hakilisigi ye, cogoɲuman na. 41Mɔgɔ minw ye jamaba nin mankan mɛn, k'u taamakan n'u ka kɛlɛkɛminanw lamagakan mɛn, olu bɛɛ hakili ɲagamina. Kɛlɛbolo nin tun ka bon kosɔbɛ, fanga tun b'a la.
42Zuda n'a ka kɛlɛdenw gwɛrɛla janko ka kɛlɛ daminɛ, u ye masacɛ ka kɛlɛdenw mɔgɔ kɛmɛ wɔɔrɔ faga. 43U be Eleyazari min wele ko Awaran, ale ye sama nunu kelen ye, masacɛ ka tangafɛn dɔ b'a kɔɔ la, ale tun ka bon ni tɔw ye. A y'a miiri ko masacɛ be sɔrɔ a kan. 44A y'a latigɛ k'a yɛrɛ saraka janko k'a ka siya kisi, ani ka tɔgɔba sɔrɔ min tena tunu ka ye. 45A y'a jaa gwɛlɛya ka boli ka taga sama nin faan fɛ, u juguw ka kɛlɛden sennatigiw jɛnkulu cɛma. A tun be mɔgɔw fagar'a kinibolo n'a numanbolo fɛ, k'u juguw jɛnsɛn faan bɛɛ la. 46A donna sama kɔrɔ k'a kɔnɔ sɔgɔ k'a faga. Sama benna Eleyazari kan k'a faga o yɔrɔnin kelen na. 47Zuwifuw ye masacɛ ka kɛlɛdenw barika ye, ani u ka fariya, u bɔra u ɲa.
Siyɔnkaw kɛlɛko, ni Bɛtisuri minɛko
(Mak 2nan 13.18-23)
48Masacɛ ka kɛlɛdenw yɛlɛla ka taga Zeruzalɛmu faan fɛ janko ka taga zuwifuw kama. Masacɛ ye Zude mara ni Siyɔn kulu datugu. 49A bɛnna ni Bɛtisuri zuwifuw ye, olu bɔra u ka dugu la. U ma se k'u yɛrɛ datugunin to a kɔnɔ, bari dumunifɛn tun t'u fɛ tugu. Lafiɲɛsan tun lo, u tun te sɛnɛ kɛ saan min na. 50Masacɛ ye Bɛtisuri minɛ ka kɛlɛden dɔw to a kɔnɔ. 51A ye Alabatosoba lamini waatijan kɔnɔ, ka bonnikɛyɔrɔw ni kɛlɛkɛwotorow dilan: tasumabonnanw ni kabakurubonnanw, ni biɲɛbonnan sifa bɛɛ, ani fɛɛn wɛrɛ bonnanw. 52Mɔgɔ datugunin nunu ye masin wɛrɛw dilan ka masin nunu cɛn. U ye kɛlɛ kɛ waatijan kɔnɔ. 53Nga dumunifɛn tun te u ka bondow kɔnɔ tugu, bari lafiɲɛsan tun lo. Ka fara o kan, Isirayɛliden minw tun segira Zude mara la ka bɔ jamana wɛrɛw la, dumuni min tun maranin be, olu tun y'o tɔɔ dumu. 54Kɔngɔ tun gwanna kosɔbɛ minkɛ, u ye mɔgɔ damani dɔrɔn to Alabatosoba kɔnɔ, tɔw jɛnsɛnna ka taga u ka soo.
Zuwifuw be se ka Alasira taama
(Mak 2nan 13.23-26; 11.22-26)
55Ka masacɛ Antiyokusi to nii na, a tun ye Filipu woloma ko a k'a dencɛ Antiyokusi lamɔ k'a labɛn ka kɛ masa ye. Liziyasi y'a mɛn k'o Filipu 56segira ka bɔ Pɛrɛsi ni Mɛdi jamana na ni kɛlɛdenw ye minw tun ye masacɛ bila sira, ko a b'a fɛ k'a yɛrɛ bila jamana ka koɲaw kunna. 57A y'o kuma nin mɛn tuma min na, a teliyara k'a yɛrɛ labɛn ka taga. A y'a fɔ masacɛ ye, ni kɛlɛdenw n'u ɲamɔgɔw ye ko: «Loon o loon an barika be dɔgɔyara ka taga, an ka dumuni be dɔgɔyara. An ye yɔrɔ min datugu, barika b'o la kosɔbɛ, jamana ka koɲaw kunko b'anw kan. 58An ka kɛlɛ dabila ni mɔgɔ nunu ye, an ka bɛn n'u ye, ka bɛn n'u ka siya bɛɛ ye. 59An ka sira d'u ma k'u ka koow kɛ ka kɛɲɛ n'u ka landaw ye i n'a fɔ fɔlɔ la. Tiɲɛ na, u ye nin bɛɛ kɛ dimi kosɔn, bari an y'u wajibiya k'u ka landaw dabila.»
60Kuma nin diyara masacɛ ni ɲamɔgɔ nunu ye. Liziyasi ye mɔgɔw ci zuwifuw fɛ ka bɛɛn ɲini u fɛ, u sɔnna. 61Masacɛ ni ɲamɔgɔ nunu kalila ko u bena bɛɛn nin bato, o kɔ, zuwifuw bɔra u ka yɔrɔ barikaman kɔnɔ. 62Nga masacɛ sera Siyɔn kulu kan tuma min na, a y'a ye ko u tun ye barika don yɔrɔ nin na kosɔbɛ. A tun kalila ko a bena min kɛ, a ma o kɛ. A ko u ka Alabatosoba laminikogo ci pewu. 63O kɔ, a teliyara ka kɔsegi Antiyɔsi. A y'a sɔrɔ Filipu ye dugutigiya ta. A ye kɛlɛ kɛ n'a ye ka Antiyosi minɛ fanga la.


text:
Zak 13
1«O waati la, jii bɔyɔrɔ dɔ bena dayɛlɛ Dawuda ka somɔgɔw ni Zeruzalɛmukaw ye, min bena kɛ u ka hakɛ n'u ka konɔgɔninw fura ye.»
Kira galontigɛlaw fagako
2Masaba, Setigi ko: «O waati la, ne ben'a kɛ joow tɔgɔw be tunu ka bɔ jamana kɔnɔ. U tɔgɔ tena wele tugu. Ne bena kira galontigɛlaw gwɛn, ka joko nigɛ bɔ mɔgɔw la. 3O tuma na, ni mɔgɔ dɔ ye kirayakuma fɔ, a yɛrɛ facɛ n'a bamuso le ben'a fɔ a ye ko: ‹I ka kan ka faga, bari i be galon le tigɛra Masaba tɔgɔ la.› O la, n'a ye kiraya kɛ, a yɛrɛ wolofa n'a yɛrɛ woloba le ben'a sɔgɔ ni muru ye. 4O waati la, kira kelen kelen bɛɛ bena maloya a ka kirayako la, u tena kiraya fani don tugu ka mɔgɔw namaran. 5U bena to k'a fɔ ko: ‹Ne te kira ye dɛ! Ne ye sɛnɛkɛla le ye, kabini n kanbelenman, foro be n fɛ.› 6N'u y'a ɲininga ko: ‹Nɔɔ minw be i disi la do?› A bena u jaabi ko: ‹Ne koo ka di minw ye, ne y'u sɔrɔ olu lo fɛ.› »
Masaba lɔnko
7- Masaba, Setigi ko:
«Wili ne ka sagadɛndɛbaga kama, murujan!
Wili ne baarakɛɲɔgɔn kama!
Sagadɛndɛbaga bugɔ,
sagaw be jɛnsɛn.
N bolo yɛrɛ bena se hali deenw ma.»
8Masaba ko:
«Jamana bɛɛ kɔnɔ,
mɔgɔw bena tilan saba,
tilan fila bena sa,
tilan kelen le bena to yen.
9O tilan kelen nin,
n bena o don tasuma kɔnɔ.
U be warigwɛ yelen k'a nɔgɔ bɔ cogo min na,
ne bena u kɛ ten.
Sanu be sɛgɛsɛgɛ cogo min na,
ne bena u ka koo sɛgɛsɛgɛ ten.
U bena ne wele,
ne bena u jaabi.
Ne bena u wele ko:
‹Ne ka mɔgɔw.›
Olu ben'a fɔ ko:
‹Masaba le ye an ka Ala ye.› »


text:
Sad 6
Masaba i ka Ala kanu
1«Aw bena sariya ni cii ani landa minw bato jamana nin kɔnɔ, aw bena Zurudɛn baji tigɛ ka don o min kɔnɔ k'a minɛ, olu filɛ. Masaba aw ka Ala ko ne k'aw kalan u la, 2janko aw ka siran a ɲa, aw n'aw deenw n'aw mamadenw, ka se ka sariya ni cii ani landa nunu bɛɛ bato aw sii bɛɛ kɔnɔ. Ne be minw fɔra aw ye, ani janko aw ka se ka sijan sɔrɔ. 3Isirayɛlidenw, aw ka mɛnni kɛ, ani ka banba k'o bato. O la, aw bena hɛrɛ sɔrɔ, ani ka caya kosɔbɛ o jamana diman nin kɔnɔ, nɔnɔ ni lii ka ca kosɔbɛ yɔrɔ min na, i n'a fɔ Masaba, aw bɛmaw ka Ala y'a daa di aw ma cogo min na.
4- «Isirayɛlidenw, aw k'aw tulo malɔ! Masaba an ka Ala ye Ala kelenpe ye. 5- Aw ka Masaba aw ka Ala kanu n'aw dusu bɛɛ ye, n'aw kɔnɔ bɛɛ ye, n'aw fanga bɛɛ ye. 6- Ne be kuma minw fɔra aw ye bii, aw k'o to aw dusu la. 7Aw k'aw deenw kalan o la. K'aw siginin to aw fɛ, walima k'aw to sira kan taama na, n'aw latuma na, n'aw wilituma. 8Aw k'o kɛ taamasiɲɛ ye k'o siri aw bolo la n'aw teen na. 9Aw k'o sɛbɛn aw ka soo dondaw la, n'aw ka dugu dondaw la.
Kana ɲinɛ i ka Ala kɔ
10- «Masaba aw ka Ala tun ye jamana min layidu ta aw bɛma Ibrayima ni Isiyaka ani Yakuba ye, n'a y'a kɛ aw donna o kɔnɔ tuma min na, dugubaba ɲumamanw be min kɔnɔ aw ma minw lɔ, 11ani boon minw fanin be fɛnɲuman sifa bɛɛ la aw ma minw ɲini, ni kɔlɔnw be yen, aw ma minw sogi, ani *ɛrɛzɛnforow ni olivuyiriw aw ma minw tutu, n'aw ye dumuni kɛ ka fa tuma min na, 12aw k'aw yɛrɛ kɔlɔsi. Aw kana ɲina Masaba kɔ ale min y'aw bɔ Ezipiti, aw tun ye jɔɔnw ye yɔrɔ min na. 13- Aw ka siran Masaba aw ka Ala ɲa, ka baara kɛ ale kelenpe ye. Aw ka kali ale tɔgɔ la. 14Siya minw b'aw lamini na, aw kana olu ka batofɛnw bato, 15bari Masaba aw ka Ala min be aw cɛma, keliya b'a la. Aw kan'a dusu dimi, n'o tɛ, a bena aw halaki ka bɔ dugukolo kan. 16- Aw kana Masaba aw ka Ala kɔrɔbɔ i n'a fɔ aw tun y'a kɛ cogo min na k'aw to Masa.
17«Aw ka Masaba aw ka Ala ka cii, n'a ka sariya ani a ka fɔtaw bato ka ɲa. 18Aw ka koɲuman ni tilenninyakow kɛ Masaba ɲakɔrɔ janko aw ka hɛrɛ sɔrɔ, ani Masaba ye jamanaɲuman min layidu ta aw bɛmaw ye, aw ka se ka don o kɔnɔ k'a minɛ, 19ani k'aw juguw gwɛn aw ɲa, i ko Masaba y'a fɔ cogo min na.
20«Sini, n'aw dencɛw y'aw ɲininga ko: ‹Mun na Masaba an ka Ala ye cii, ni sariya, ni landa nunu sigi aw ye?›, 21aw k'u jaabi ko: ‹Anw tun ye Ezipiti masacɛ ka jɔɔnw ye Ezipiti. Nga Masaba y'an bɔ jamana nin kɔnɔ a ka sebagaya barika la. 22Masaba ye taamasiɲɛw ni kabakobabaw kɛ an ɲana, ka Ezipitikaw n'u ka masacɛ n'a ka somɔgɔw bɛɛ tɔɔrɔ. 23A y'an bɔ Ezipiti kɔnɔ, ka don n'an ye jamana kɔnɔ a tun ye o min layidu ta an bɛmaw ye, k'a d'an ma. 24A y'a ɲini an fɛ ko, an ka sariya nunu bɛɛ bato, ani ka siran a ɲa, janko an ka to hɛrɛ la waati bɛɛ, ani k'an ɲanaman to i n'a fɔ an be cogo min na bii. 25N'an be banba k'o cii nunu bɛɛ bato Masaba an ka Ala ɲakɔrɔ, i n'a fɔ a y'a ɲini an fɛ cogo min na, an bena kɛ mɔgɔtilenninw ye.›


text:
Dal 51
Yafaɲini daalili
1Dɔnkililabagaw kuntigi ka dɔnkili. Dawuda ka dɔnkili dɔ. 2- Dawuda tun benna kakalaya la ni Batiseba ye tuma min na, ni kira Natan nan'a fɛ o la, a ye dɔnkili nin labɛn o waati le la.
3Ele Ala, e min ka ɲi, makari ne la.
E ka ne ka hakɛ yafa e ka makari kama.
4E ka ne ko ka n ka fili nɔgɔ bɔ n na pewu.
Ne ka hakɛ yafa ne ma, ka n saniya.
5Ne filila e ma, n be lɔ a la.
Ne hakili be o la tuma bɛɛ.
6- Ne donna ele le gasi la, e kelenpe,
ne ye kojugu kɛ e ɲakɔrɔ.
O la, tiɲɛ bena sɔrɔ i fɛ i kuma waati la,
jalakiyɔrɔ tena sɔrɔ i la i ka kiti la.
7Ne ka kojugu be n joli la kabini n wolotuma,
n bamuso ye n kɔnɔ ta ten fana.
8I be tiɲɛ le fɛ adamaden fɛ.
A to ne be koo lɔn kosɔbɛ.
9E ka ne ka hakɛ yafa ka ne saniya.
E ka ne ko, ne bena gwɛ parapara.
10A kɛ ne nisɔn ka diya kosɔbɛ.
E tun ye ne min halaki, a kɛ ne ka nisɔndiya.
11Kana ne ka fili filɛ tugu,
ne ka cɛnni bɛɛ yafa.
12Dusuɲuman di ne ma, Ala,
miiriɲuman di ne ma fana.
13Kana ne bila ka to yɔrɔjan,
kana e ka Nii bɔsi ne la.
14A kɛ ne be nisɔndiya n ka kisiko la.
Segi ka hakili ɲanaman di ne ma.
15Ne bena murutibagaw kalan n'i ka sariyaw ye,
o la, kojugukɛlaw bena sɔn i ta ma.
16Ala, ne kisibaga Ala,
mɔgɔfaga kunko bɔ ne kan,
ne ka se k'i ka tilenninya fɔ ni nisɔndiya ye.
17Matigi, daa di ne ma
janko ne ka se k'i tanu.
18E mako t'a la ne ka saraka bɔ i ye,
e te saraka jɛnita fɛ.
19Ala, e be saraka min fɛ kɔni,
o ye ko adamaden k'a yɛrɛ majigi.
Ala, min man'a yɛrɛ majigi tɛtɛtɛ,
e te ban o tigi la fewu.
20E ka koɲuman kɛ *Siyɔn dugu ye.
E ka kɛ sababu ye Zeruzalɛmu laminikogo ka lɔ.
21O la, e bena sɔn saraka latigɛliw ma,
minw ye saraka jɛnitaw ni saraka tɔw ye.
O la, turaw bena kɛ sarakaw ye i ka sarakabɔyɔrɔ kan.


text:
Kod 14
Abramu be se masacɛw kɔrɔ
1O waati la, Sineyari jamana masacɛ Amurafɛli ni Elazari masacɛ Ariyɔki, ani Elamu masacɛ Kedɔrilawomɛri, ni Goyimu masacɛ Tideyali 2wilila ka kɛlɛ kɛ ni Sodɔmu masacɛ Bɛra ye, ani Gɔmɔri masacɛ Birisa, ni Adima masacɛ Sineyabu, ani Seboyimu masacɛ Sɛmebɛri, ni Bɛla masacɛ ye. Sowari le be wele ko Bɛla.
3O masacɛ duuru nunu bɛɛ ye ɲɔgɔn lajɛn Sidimu kɔkɛnɛ la, min ye *Kɔgɔji Fariman ye. 4U tun be masacɛ Kedɔrilawomɛri ka fanga kɔrɔ saan tan ni fila kɔnɔ, nga a saan tan ni sabanan na, u murutira.
5A saan tan ni naaninan na, masacɛ Kedɔrilawomɛri ni masacɛ minw jɛnna n'a ye, u tun sera erefaw kɔrɔ Asitarɔtikaranayimu mara la, ka se zuziw kɔrɔ Amu mara la, ani ka se emuw kɔrɔ Kiriyatayimu mara la fana, 6ka se oriw kɔrɔ *Seyiri kuluyɔrɔ la fɔɔ ka taga se Ɛliparan, kongokolon gɛrɛfɛ. 7O kɔ, u kɔsegira ka na Ɛnmisipati, min ye Kadɛsi ye, ka amalɛkiw kɛlɛ ka se u kɔrɔ u ka mara faan bɛɛ la, ani amoriw minw tun siginin be Asasɔntamari. 8O waati la, Sodɔmu masacɛ ni Gɔmɔri ta, ani Adima ta ni Seboyimu ta, ani Bɛla min ye Sowari ye, o ta wilila ka taga u yɛrɛ labɛn Sidimu kɔkɛnɛ na 9Elamu masacɛ Kedɔrilawomɛri kama, ni Goyimu masacɛ Tideyali ani Sineyari masacɛ Amurafɛli ni Elazari masacɛ Ariyɔki kama. O masacɛ naani nunu ni masacɛ duuru nunu ye ɲɔgɔn kɛlɛ.
10O y'a sɔrɔ u tun ye bɔgɔmana bɔ Sidimu kɔkɛnɛ na, o dingɛw tun ka ca yen. Sodɔmu masacɛ ni Gɔmɔri masacɛ bolila ka taga ben o kɔnɔ, tɔw bolila ka taga kuluw yɔrɔ la. 11Minw ye see sɔrɔ, olu ye Sodɔmukaw ni Gɔmɔrikaw ka nafolo bɛɛ cɛ, ani u ka balo bɛɛ, ka taga n'u ye. 12Abramu dɔgɔcɛ dencɛ Lɔti siginin tun be Sodɔmu dugu kɔnɔ minkɛ, u ye ale n'a bololafɛnw fana cɛ ka taga n'u ye.
13Bolibagaw dɔ nana o fɔ eburucɛ Abramu ye. O y'a sɔrɔ Abramu tun siginin be amoricɛ Manbure ka joyiriw gɛrɛfɛ. Manbure ni Ɛsikɔli ni Anɛri tun ye balimaw ye, u bɛɛ tun ye Abramu jɛnɲɔgɔnw ye. 14Abramu y'a mɛn ko u y'a dencɛ minɛ ka taga n'a ye dɔrɔn, a ka jɔɔn kɛmɛ saba ni tan ni seegi minw be se kɛlɛ la, n'u wolol'a ka soo, a y'u labɛn, u tugura masacɛ nunu kɔ fɔɔ ka taga se Dan. 15A y'a ka mɔgɔw tilantilan, ka masacɛ nunu kɛlɛ sufɛ k'u gwɛn ka tugu u kɔ fɔɔ ka taga se Oba, Damasi kɔgɔdugu ɲafan fɛ. 16U tun ye nafolo min bɛɛ cɛ, a y'o sɔrɔ ka kɔsegi n'a ye, ani a dencɛ Lɔti, ni a bololafɛnw, ni musow ani jama tɔw.
Mɛlikisedɛki ka koo
17Abramu sera Kedɔrilawomɛri n'a tɔɲɔgɔn nunu kɔrɔ tuma min na n'a be kɔsegira ka na, Sodɔmu masacɛ bɔra k'a kunbɛn Sabe kɔkɛnɛ na, u be min wele fana ko Masacɛ ka kɔkɛnɛ.
18- Salɛmu masacɛ Mɛlikisedɛki bɔra ni dumunifɛn ni duvɛn ye. Fɛɛn bɛɛ kuntigi Ala ka sarakalasebaga tun lo. 19A ye duba kɛ Abramu ye ko:
«Sankolo ni dugukolo danbaga,
Fɛɛn bɛɛ kuntigi Ala ka hɛrɛ kɛ Abramu ye!
20Fɛɛn bɛɛ kuntigi Ala ka tanu,
ale min y'i juguw don i bolo.»
Abramu tun ye fɛɛn minw bɛɛ sɔrɔ kɛlɛ yɔrɔ la, a y'o bɛɛ jaka d'a ma.
21Sodɔmu masacɛ y'a fɔ Abramu ye ko: «Jama dama di ne ma, i ka to ni nafolo ye.» 22Abramu ye Sodɔmu masacɛ jaabi ko: «Ne kalila sankolo ni dugukolo danbaga, Masaba, Fɛɛn bɛɛ kuntigi Ala tɔgɔ la, 23ko ne tena i ka fɛɛn si minɛ, hali jese deen kelen, walima sanbara juru, janko i kan'a fɔ ko i ye ne, Abramu kɛ nafolotigi ye. 24Ne tena foyi minɛ fɔɔ ne ka mɔgɔw ye min dumu, ani mɔgɔ minw tagara ni ne ye, olu niyɔrɔ. Olu ye Anɛri ni Ɛsikɔli ni Manbure ye. A to olu k'u niyɔrɔ bɔ.»


text:
Uru 2
Uruti be taga Boozi ka foro la
1Cɛɛ dɔ tun be Nawomi ka cɛso la. Mɔgɔba tun lo, nafolo tun b'a fɛ, Elimelɛki ka fadenyabolo mɔgɔ tun lo, a tɔgɔ ko Boozi. 2- Loon dɔ, Uruti ka bɔ Mowabu y'a fɔ Nawomi ye ko: «N b'i daali ko i ka sira di n ma, n be taga fɛfɛri kɛ mɔgɔ dɔ fɛ, min bena sɔn ka makari n na.» Nawomi y'a jaabi ko: «Taga n denmuso.» 3O la, a tagara don foro dɔ kɔnɔ n'a be fɛfɛri kɛra sumantigɛbagaw kɔfɛ. A donna foro min kɔnɔ fana, o kɛra kunnadiya ye a fɛ. O tun ye Elimelɛki ka fadenyabolo mɔgɔ Boozi ka foro dɔ ye.
4Boozi bɔra dugu kɔnɔ ka na foro kɔnɔ, a y'a ka sumantigɛbagaw fo ko: «Masaba k'aw dɛmɛ.» U y'a jaabi ko: «Masaba ka barika don e fana na.» 5O kɔ, a y'a ka sumantigɛbagaw ɲamɔgɔ ɲininga ko: «Nin Muso nin bɔra min?» 6Baaraden nin y'a jaabi ko: «Nawomi nana ni muso min ye ka bɔ Mowabu jamana na, ale lo. 7A nana an daali ko an k'a to ale be fɛfɛri kɛ sumantigɛlaw kɔfɛ. Kabini a nana sɔgɔma, a ma taga lafiɲɛ fɔlɔ. A b'a seen kan halibi.»
8Boozi y'a fɔ Uruti ye ko: «Ne denmuso, kana taga foro wɛrɛ la ka fɛfɛri kɛ, i ka to ni ne ka baaraden musoman nunu ye. I y'a mɛn wa? 9Sumantigɛlaw be yɔrɔ minw tigɛra, to ka filɛli kɛ o yɔrɔ la ka tugu u kɔ. Ne ye kangari la n ka baaradenw ye i kosɔn. Ni minnɔgɔ y'i minɛ, i ka taga minni kɛ u ka jidaga la.» 10O la, Uruti y'a kunbiri gwan k'a ɲaa biri duguma Boozi kɔrɔ k'a fɔ a ye ko: «Mun le y'a to i be ne minɛ ka ɲa ten, ani ka ne koo diya e yɛrɛ ye, ne min ye lonanmuso ye?» 11Boozi y'a jaabi ko: «E cɛɛ sanin kɔ, fɔɔ ka na se sisan ma, i y'i biranmuso minɛ cogo min na, u y'o fɔ ne ye, ani e sɔnna k'i faa n'i bamuso an'i ka wolojamana to yen, ka na to siya wɛrɛ fɛ e ma deli ka min lɔn. 12Masaba k'i sara, i ka sara ka kɛ fɛɛn ɲanaman ye Masaba fɛ, min ye Isirayɛli ka Ala ye, i nana i yɛrɛ kalifa min ma!» 13Uruti ko: «Ne koo ka diya i ye, matigi! Bari i ye kumaɲuman fɔ k'i ka baaraden jigi tugu, ne do t'i ka baaraden bɔ.»
14Dumuni kɛtuma, Boozi y'a fɔ Uruti ye ko: «Gwɛrɛ ka na dumuni kɛ, i ka lɔgɔma sun naan na.» A tagara sigi sumantigɛlaw gɛrɛfɛ. U ye sumankisɛ yirannin d'a ma, a ye dumuni kɛ ka fa fɔɔ a tɔɔ tora, a y'o mara. 15O kɔ, a wilila ka taga fɛfɛrikɛyɔrɔ la. Boozi y'a fɔ a ka baaradenw ye k'u k'a to a be fɛfɛri kɛ, hali sumantonw gɛrɛfɛ, k'u kan'a bali. 16K'u ka suman dɔw to kala sanfɛ a ye, min ka gwɛlɛ, ko u kana kumajugu fɔ a ye.
Uruti be fɛfɛri kɛ Boozi ka foro kɔnɔ
17Uruti ye fɛfɛri kɛ fɔɔ ka tile ban foro nin kɔnɔ. O kɔ, a ye fɛfɛri kɛ ka suman min sɔrɔ, a y'o gosi, o kɛra sinsin ɲaa kelen ye. 18A y'o ta ka taga dugu kɔnɔ k'o yira a biranmuso la. A y'a ka dumuni tɔɔ fana bɔ k'o di a biranmuso ma. 19Ale y'a ɲininga ko: «I tagara fɛfɛri kɛ jɔn le fɛ bii? I tagara baara kɛ jɔn ka foro la? Mɔgɔ min y'i minɛ ka ɲa, Ala ka barika don o tigi la.»
Uruti ye baara kɛ mɔgɔ min ka foro kɔnɔ, a y'o tigi fɔ a ye. A ko ale ye baara kɛ Boozi ka foro le kɔnɔ.
20- Nawomi y'a fɔ a biranmuso ye ko: «Masaba min be hinɛ taabagaw n'u kɔmɔgɔw la, ale ka barika don cɛɛ nin na. An baden yɛrɛ lo. Mɔgɔ minw ka kan ka janto an na, olu dɔ lo.» 21Uruti y'a fɔ tugu ko cɛɛ nin ko ale ka to n'a ka baaradenw ye fɔɔ sumantigɛ ka ban. 22Nawomi y'a fɔ a biranmuso Uruti ye ko: «N denmuso, a ka fisa i ka to ka taga ni olu ye, janko u kana i bugɔ foro wɛrɛ kɔnɔ.» 23O la, Uruti tora ka taga ni Boozi ka baaradenw ye fɔɔ ka *orizi ni *bile tigɛ ban, ka to n'a biranmuso ye.


text:
Sad 28
Hɛrɛ layidu
1- «N'aw be sɔn Masaba aw ka Ala ka fɔta ma sɔbɛ la, k'a ka kuma bɛɛ mara ka ɲa, ne be minw fɔra aw ye bii, Masaba aw ka Ala bena ɲafɛla di aw ma dugukolo kan siyaw bɛɛ kunna. 2N'aw be Masaba aw ka Ala ka fɔta mɛn, a bena hɛrɛ min kɛ aw ye, o filɛ:
3Aw bena kɛ dubadenw ye dugu kɔnɔ ani kongo kɔnɔ.
4Aw bena deen caaman sɔrɔ, ni suman caaman, aw ka begɛnw bena caya: aw ka misiw, n'aw ka sagaw.
5Aw ka sinsinw n'aw ka sokɔnɔ bondow bena fa suman na.
6Masaba bena taga n'aw ɲuman ye ka segi n'aw ɲuman ye.
7«N'aw juguw wilila aw kama, Masaba ben'a kɛ aw be se u kɔrɔ. U bena na aw kama sira kelen fɛ, ka boli aw ɲa ka taga ni sira wolonwula ye.
8«Masaba bena aw ka bondow fa, k'aw ka kokɛtaw bɛɛ ɲa. Masaba aw ka Ala be jamana min dira aw ma, a bena hɛrɛ kɛ aw ye o yɔrɔ la. 9N'aw ye Masaba aw ka Ala ka fɔtaw mara, k'a ka siraw taama, a bena aw kɛ a yɛrɛ tɔgɔla jama ye ka kɛɲɛ n'a ka layidu ye aw ye. 10O tuma na, dugukolo kan siyaw bɛɛ ben'a ye ko Masaba tɔgɔ lara aw kan, u bena siran aw ɲa fana. 11Masaba ye jamana min layidu ta aw bɛmaw ye ko a ben'a di aw ma, a bena hɛrɛ kɛ aw ye o yɔrɔ la, ka deen caaman di aw ma, k'aw ka begɛnw, n'aw ka sumanw caya. 12Masaba bena sankolo bondoɲumanw dayɛlɛ aw ye, waasa ka sanji bila ka na a natuma na aw ka jamana kɔnɔ, ani ka barika don aw ka bololabaaraw bɛɛ la.
«Aw bena juru don siya caaman na, nga aw tena juru ta. 13Masaba bena aw bila siyaw bɛɛ ɲafɛ, aw tena to kɔfɛ. Ne be kuma min fɔra aw ye bii ka bɔ Masaba aw ka Ala fɛ, n'aw y'aw janto o la k'o mara ka ɲa, aw bena to mɔgɔw kunna tuma bɛɛ, aw tena jigi ka ye. 14Ne be min fɔra aw ye bii, aw kana jɛngɛ fewu ka bɔ o kan ka fɛɛn wɛrɛw bato.
Danga
15- «Ne be Masaba aw ka Ala ka kuma n'a ka sariya minw bɛɛ fɔra aw ye bii, n'aw m'o mara ka ɲa, n'aw ma sɔn a ta ma, a bena kojugu minw lase aw ma, o filɛ nin ye:
16Aw bena danga sɔrɔ dugu kɔnɔ, ani kongo kɔnɔ.
17Aw bena danga sɔrɔ,
suman tena sɔrɔ aw ka sinsinw n'aw ka soo kɔnɔ bondow kɔnɔ.
18Aw bena danga sɔrɔ,
aw tena deen caaman sɔrɔ.
Aw ka suman, n'aw ka misiw,
n'aw ka sagaw tena caya.
19Aw bena danga sɔrɔ aw ka kokɛtaw bɛɛ la.
20«Aw bena koo o koo daminɛ, Masaba bena danga ni hakiliɲagami ni kɔrɔfɔli lase aw ma, fɔɔ aw ka halaki, ka tunu teliya la, bari aw bann'a la, o do ye kojugu ye.
21«Aw bena don jamana min na k'a kɛ aw ta ye, Masaba bena banajuguw lase aw ma, fɔɔ k'aw bɛɛ ban ka bɔ a kɔnɔ pewu. 22Masaba bena aw sɛgɛn ni sɔgɔsɔgɔgwɛ ni farigwan ani jolijugu ye. A bena fɔɲɔ gwanninman wili ka jaa don aw ka yɔrɔ la, sumanw bena ja, walima u bena toli. O koow bɛɛ bena aw sɔrɔ fɔɔ aw ka tunu.
23«Sankolo bena kɛ aw kunna i n'a fɔ zira, dugukolo bena kɛ aw seen kɔrɔ i n'a fɔ nigɛfin. 24Sanni Masaba ka sanji bila ka na aw ka jamana kɔnɔ, a bena buguri ni gwangwan jigi aw kan ka bɔ sankolo la, fɔɔ aw bɛɛ ka halaki.
25«Masaba ben'a kɛ aw juguw ka se aw kɔrɔ. Aw bena taga u kama ni sira kelen ye, ka sɔrɔ ka boli ka segi ni sira wolonwula ye. Aw ka koo bena kɛ siranyako ye jamana tɔw bɛɛ fɛ. 26Aw suuw bena kɛ kɔnɔw ni waraw ka dumuni ye, mɔgɔ si tena sɔrɔ k'u gwɛn.
27«Masaba bena Ezipitikaw ka sumuninw ɲɔgɔn bila aw la, ni jolijuguw, ni kaba ani fari ŋɛnɲɛbana, aw tena se ka minw furakɛ. 28A bena fatɔya, ni fiɲɛntɔya, ani hakiliɲagami bila aw la. 29Tilegwanfɛ, aw taamatɔ bena to ka mɔmɔni kɛ i n'a fɔ fiɲɛntɔ, dibi kɔnɔ. Aw ka koo si tena ɲa. Mɔgɔw bena to k'aw tɔɲɔ le, k'aw soɲa, mɔgɔ si tena na aw dɛmɛ.
30«Ni aw dɔ ye muso dɔ maminɛ, mɔgɔ wɛrɛ bena jɛn n'a ye. N'i ye soo lɔ, i tena se ka sigi a kɔnɔ. N'i fana ye *ɛrɛzɛnforo bɔ, i tena se k'a deen fɔlɔw tigɛ yɛrɛ. 31U bena i ka misi faga i ɲana, nga i ten'a sogo dumu. I ka fali bena bɔsi i la, i tena se k'a sɔrɔ tugu. I juguw bena i ka sagaw minɛ, mɔgɔ si tena na i dɛmɛ. 32I dencɛw n'i denmusow bena don siya wɛrɛ bolo i ɲana. I bena sira filɛ ka dɛsɛ tile kuturu bɛɛ kɔnɔ fɔɔ k'i ɲaa ja, nga i tena se ka foyi kɛ. 33I te siya min lɔn, i ka sumanw, n'i ka baara tɔnɔ bɛɛ bena kɛ olu balofɛn ye. U bena aw tɔɲɔ, k'u fanga digi aw kan tuma bɛɛ. 34Aw bena min ye aw ɲakɔrɔ, o bena fatɔya bila aw la.
35«Masaba bena sumuninjugu bila aw la, aw tena se ka minw furakɛ. U bena kɛ aw kunbiriw n'aw wotow la. U bena kɛ aw fari yɔrɔw bɛɛ la k'a ta sentigɛ la fɔɔ kungolo la.
36«Masaba bena aw gwɛn ka taga jamana wɛrɛ la, aw n'aw bɛmaw ma min lɔn, aw n'aw ka masacɛ, aw ye min sigi aw kunna. O yɔrɔ la, aw bena joo yirilamanw, ni kabakurulamanw sɔn. 37Masaba bena aw gwɛn ka taga siya minw bɛɛ cɛma, aw bena kɛ kabakofɛn ye olu fɛ. U bena yɛlɛko aw la, k'aw lɔgɔbɔ.
38«Aw bena suman caaman dan aw ka foro la, nga aw bena suman fitini le tigɛ, bari tɔɔnw ben'a cɛn. 39Aw bena ɛrɛzɛnforow bɔ, k'o sɛnɛ, nga aw tena o duvɛn min ani aw tena foyi sɔrɔ a deen tigɛtuma na fana, bari tumuw ben'a bɛɛ dumu. 40Olivuyiriw bena sɔrɔ aw ka jamana na, nga aw tena o tulu sɔrɔ k'aw yɛrɛ mɔn n'a ye, bari o deenw bena ben sanni u ka mɔ. 41Aw bena dencɛ ni denmusow wolo, nga u tena kɛ aw ta ye, bari, u bena taga jɔnya la. 42Tɔɔnw bena aw ka yiriw n'aw ka sumanw bɛɛ kɛ u ta ye.
43«Lonan minw bena kɛ aw cɛma, olu bena kɛ aw kunna, aw bena to ka nagasi ka taga. 44Olu bena juru don aw la, nga aw tena juru don u la. Olu bena bila aw ɲafɛ, aw bena to kɔfɛ.
45«N'aw ma Masaba aw ka Ala sago kɛ, n'aw m'a ka fɔtaw n'a ka sariyaw mara a ye minw fɔ aw ye, o danga nunu bɛɛ bena se aw ma, u bena tugu aw kɔ, fɔɔ k'aw sɔrɔ ani k'aw halaki. 46O koo nunu bena kɛ taamasiɲɛ ni kabako ye tuma bɛɛ aw n'aw kɔmɔgɔw fɛ.
47«Fɛɛn bɛɛ tun be aw fɛ caaman tuma min na, aw ma baara kɛ Masaba aw ka Ala ye ni nisɔndiya ani dusuɲuman ye o waati la minkɛ, 48o la, Masaba bena aw jugu minw bila ka na aw kama, aw bena baara kɛ olu ye. Kɔngɔ ni minnɔgɔ bena kɛ aw la, aw farilakolon bena to, aw bena dɛsɛ haali. A bena sigɛnba la aw kan fɔɔ k'aw faga. 49A bena siya dɔ bila ka bɔ yɔrɔjan, aw tena minw ka siyakan mɛn, ka na aw kama i n'a fɔ duga be jigi k'a ka dumunifɛn ta cogo min na. U bena bɔ fɔɔ diɲɛ daan na. 50U bena kɛ mɔgɔ ɲanagwɛlɛnw ye, u tena mɔgɔkɔrɔbaw boɲa, walima ka hinɛ denmisɛnw na. 51U bena aw ka begɛnw deenw n'aw ka sumanw dumu, fɔɔ aw bɛɛ ka halaki. U tena suman foyi to aw fɛ, walima duvɛnkɛnɛ, walima tulu, walima aw ka misiw n'aw ka sagaw deenw, fɔɔ aw bɛɛ ka tunu.i 52U bena aw datugu aw ka duguw bɛɛ la aw ka jamana kɔnɔ yɔrɔ bɛɛ, k'aw kɛlɛ, fɔɔ aw jigi lanin be kogojan barikaman minw kan, olu ka ben. Masaba aw ka Ala be jamana min dira aw ma, u bena o duguw bɛɛ datugu.
53«Aw juguw bena tɔɔrɔ minw lase aw ma k'aw datugunin to u fɛ, Masaba aw ka Ala ye dencɛ ni denmuso minw di aw ma, aw bena olu dumu o tɔɔrɔ nunu kosɔn. 54Cɛɛ min ka ɲi n'aw bɛɛ ye, ni nigwɛlɛya man d'a ye, a muso min koo ka d'a ye, n'a deen minw tora, a bena olu n'a badenw filɛ n'a ɲajugu ye. 55A b'a ka deen minw dumuna, a tena sɔn k'o sogo dɔ di olu ma, bari o dumuni nin dɔrɔn le b'a bolo. Aw juguw bena sigi k'aw ka duguw bɛɛ datugu k'aw tɔɔrɔ tuma min na, o waati lo. 56Muso min ka ɲi bɛɛ ye aw cɛma, ni nigwɛlɛya man d'a ye, fɔɔ a te sɔn k'a sentigɛ bila duguma, a cɛɛ min koo ka d'a ye, a bena ale n'a yɛrɛ dencɛ, walima a yɛrɛ denmuso filɛ n'a ɲajugu ye. 57- Hali a ye deen min wolo sisan sisan, ani donso min bɔr'a seen fila cɛ, a bena dogo k'o kɛ dumuni ye gwɛlɛya kosɔn, aw juguw bena min lase aw ma aw ka duguw kɔnɔ.
58«Ni aw ma banba ka sariya nin kumaw bɛɛ bato, minw be sɛbɛ nin kɔnɔ, n'aw ma siran Masaba aw ka Ala ɲa, ale min ka bon n'a siranya be mɔgɔw minɛ, 59Masaba bena bana kabakomanw lase aw, n'aw kɔmɔgɔw ma. A bena jolijugu ni banajuguw bila aw la, minw ban man di. 60Aw tun be siran bana minw bɛɛ ɲa Ezipiti, a bena olu bila aw la, ani o bena se aw kɔrɔ. 61Hali bana ni jolijugu minw bɛɛ koo ma fɔ sariyasɛbɛ nin kɔnɔ, Masaba bena olu bila aw la fɔɔ aw bɛɛ ka halaki. 62Aw minw tun ka ca i n'a fɔ lolow, aw tɔɔ bena to mɔgɔ damani dɔrɔn ye, bari aw ma sɔn Masaba aw ka Ala ka kuma ma. 63A tun diyara Masaba ye ka hɛrɛ kɛ aw ye, ani k'aw caya cogo min na, o cogo kelen na, a bena diy'a ye k'aw halaki, ani k'aw sii tunu. Aw be ɲini ka don yɔrɔ min na k'a kɛ aw ta ye, u bena aw gwɛn ka bɔ o yɔrɔ la.
64«Masaba bena aw yɛrɛkɛ siyaw bɛɛ cɛma, k'a ta dugukolo faan dɔ fɛ ka ta'a bila faan wɛrɛ fɛ. O yɔrɔ la, aw bena fɛɛn wɛrɛw bato, joo yirilamanw ani kabakurulamanw, aw ni aw bɛmaw tun te minw lɔn. 65Siya nunu cɛma, aw ɲaa tena suma, seen layɔrɔ tena sɔrɔ aw fɛ. Masaba bena aw jaa wili, aw tena yeli kɛ tugu, ani aw fari bena faga. 66Aw bena siga aw nii koo la, siranya bena aw minɛ suu ni tile, aw bena kɔrɔtɔ aw nii koo la. 67Aw ɲaa bena la koo minw kan, o siranya bena aw minɛ, o kosɔn, aw ben'a fɔ sɔgɔma ko: ‹Suu bena ko tuma jumɛn?› K'a fɔ sufɛ ko: ‹Dugu bena gwɛ tuma jumɛn?›
68«Masaba ben'a kɛ aw be kɔsegi Ezipiti jamana na kurunbaw kɔnɔ. K'a sɔrɔ ne tun y'a fɔ ko aw tena o jamana nin ye tugu. O yɔrɔ la, aw bena jija k'aw yɛrɛ feere aw juguw ma i n'a fɔ jɔɔnw, cɛɛ fara musow kan, nga mɔgɔ si tena aw san.»
Musa ka kuma laban
(28.69—30.20)
69Bɛnkumaw filɛ nin ye, Masaba ye min fɔ Musa ye ko a k'a kɛ ni Isirayɛlidenw ye Mowabu jamana na, ka fara bɛɛn kan, a ye min kɛ n'u ye *Orɛbu kulu kan.


text:
Zer 5
Jama halakikun
1«Aw ka Zeruzalɛmu dugu yaala,
k'a filɛ, ka kɔlɔsili kɛ.
Aw ka filɛli kɛ a forobayɔrɔw bɛɛ la.
Ni aw ye mɔgɔ kelen sɔrɔ yen
min tilennin lo,
min b'a fɛ a ka koo ka tilen,
ne be yafa Zeruzalɛmu ma.
Ne Masaba le ko ten.
2Hali n'u be to k'a fɔ u ka kalili la ko:
‹Masaba kosɔn›,
u be kali k'a la galon le kan.»
3Masaba, e b'a fɛ i ɲaa ka la tiɲɛ le kan kɛ?
E y'u tɔɔrɔ, nga o ma kɛ foyi ye u fɛ.
E y'u halaki, nga u ma sɔn ladili ma.
U y'u tulo gwɛlɛya i ko fara,
u banna ka segi e ma.
4Ne tun y'a fɔ n kɔnɔ ko:
«Nunu ye fantanw ye,
u be koo kɛ u kunfɛ.
Bari, u ma Masaba ka sira lɔn,
u ka Ala be min fɛ, u m'o lɔn.
5O la, n bena taga mɔgɔbabaw fɛ,
ka kuma ni olu ye.
Olu kɔni be Masaba ka sira lɔn,
u ka Ala be min fɛ, u b'o lɔn.»
Nga olu fana tun murutinin lo.
U ma sɔn ka kolo Ala ye.
6O kama, jara be bɔ tuba kɔnɔ k'u faga,
kongowulu be bɔ kongo la k'u halaki,
waraninkala dogora u ka dugu kɔrɔ,
ni mɔgɔ o mɔgɔ bɔra, a b'o tigi faranfaran.
Bari u ka murutiko cayara,
u ka tilenbaliya ye barika sɔrɔ.
7Zeruzalɛmu, ne bena yafa i ma ka la mun kan?
I deenw banna ne la,
ka to ka kali joow kan.
Ne tun y'u makoyafɛnw bɛɛ d'u ma,
O n'a ta bɛɛ, u be tila ka kakalaya kɛ.
U fanin lo sungurubabaw ka soow kɔnɔ.
8U kɛra i ko soo kɔgɔninw,
u yɛlɛtuma na,
o kelen kelen bɛɛ b'u nunfiɲɛ bɔ
u tɔɲɔgɔnw ka musow nɔɔ fɛ.
9Ne man kan ka wili u kama o kosɔn wa?
Ne Masaba le ko ten.
Ne man kan ka n mɔnɛ bɔ o siya nin ɲɔgɔn na wa?
10«U ka don a ka *ɛrɛzɛnforow la ka halakili kɛ.
Nga aw kana o cɛn pepewu.
Aw ka ɛrɛzɛn bolow tigɛ.
Bari, ne Masaba ta tɛ.
11Tiɲɛ na, u ye ne janfa yɛrɛ le,
Isirayɛli ni Zuda mara mɔgɔw.»
Masaba le ko ten.
12U banna Masaba la, k'a fɔ ko:
«A te se ka foyi kɛ!
Kojugu si tena an sɔrɔ,
murujan ni kɔngɔ tena an sɔrɔ.
13Kiraw be i ko fɔɲɔ,
u ka kuma te Ala ka kuma ye.
U be min fɔ, o ka se u yɛrɛ ma!»
14O la, Masaba, Setigi Ala ko:
«U kumana ten minkɛ,
ne ka kuma min be e Zeremi daa la,
n bena o kɛ tasuma ye,
ka olu kɛ lɔgɔsiri ye k'a jɛni.
15Ne bena siya dɔ bila ka bɔ fɔɔ yɔrɔjan
ka na aw Isirayɛlidenw kama.
Ne Masaba le ko ten.
Siya min lo, a fanga te ban,
a buruju bɔyɔrɔ ka jan.
Aw t'u ka kaan mɛn,
u be min fɔ, aw t'o faamu.
16U ka toon ye kaburu dayɛlɛnin le ye,
u bɛɛ kɛra kɛlɛdenŋanaw ye.
17U bena aw ka sumanw,
n'aw ka dumuni bɛɛ dumu,
k'aw deenw n'aw ka begɛnw bɛɛ halaki,
k'aw ka ɛrɛzɛnsunw, ni toroyiriw bɛɛ cɛn.
Aw jigi be aw ka dugu barikama minw kan,
u bena o halaki ni murujan ye.
18«O n'a ta bɛɛ, n tena aw sii ban o loon na. Ne Masaba le ko ten. 19N'o ye ɲinigali kɛ tuma min na ko: ‹Mun na Masaba an ka Ala ye nin bɛɛ kɛ anw na ten?› E k'u jaabi ko: ‹Aw banna aw ka Ala la ka siya wɛrɛw ka joow sɔn aw yɛrɛ ka jamana kɔnɔ cogo min na, o cogo kelen na, aw bena baara kɛ siya wɛrɛw ye jamana wɛrɛ la min t'aw ta ye.›
Alaɲasiranbaliya be na ni kojugu ye
20«Aw ka nin wango la Yakuba kɔmɔgɔw cɛma,
aw k'a to a ka mɛn Zuda mara la,
aw k'a fɔ ko:
21- ‹Siya hakilitan faamubali,
ɲaa b'aw fɛ, nga aw te yeli kɛ,
tulo b'aw fɛ, nga aw te mɛnni kɛ.
22- O tuma na, aw tena siran ne ɲa wa?
Ne Masaba le ko ten.
Aw tena yɛrɛyɛrɛ ne ɲa wa?
Ne min ye kɔgɔji daan bɔ ni cɛncɛn ye,
a tena tɛmɛ o daan nin kan abada.
Kɔgɔji be funu ka funu,
nga a tena tɛmɛ o daan nin kan.›
23Nga siya nin mɔgɔw ye tulogwɛlɛnw ye,
mɔgɔmurutininw lo.
U be ne ka sira bila ka taga.
24U yɛrɛ m'a fɔ u kɔnɔ ko:
‹An ka siran Masaba an ka Ala ɲa.
Ale min be sanji fɔlɔ n'a laban di
a diwaati la,
ka suman tigɛwaati di.›
25Ɲagamini donna o la aw ka kɛwalijuguw kosɔn,
aw ka kojuguw y'aw bali ka fɛnɲumanw sɔrɔ.
26Bari, mɔgɔjuguw be ne ka siya cɛma,
u birinin be i ko donsow.
U be jaanw la, ka mɔgɔw minɛ n'o ye.
27Sansaran be fa cogo min na kɔnɔw la,
u ka soow fanin be ten ni namarafɛnw ye.
O seen fɛ le, u be kɛ nafolotigiw ni mɔgɔbabaw ye.
28U ka bonbon, u be manamana!
U ɲɔgɔn te yen juguya la.
Falatɔ ka kan ni min ye, u t'o d'a ma.
Nga olu ka koow le be yiriwa.
Dɛsɛbagatɔw ka kan ni min ye, u t'o kɛ.
29Ne man kan k'u kɛlɛ o kosɔn wa?
Ne Masaba le ko ten.
Ne man kan ka n mɔnɛ bɔ o siya nin ɲɔgɔn na wa?
30Kojugu, koo dagabali be kɛra jamana kɔnɔ.
31Kiraw be galonkiraya kɛ,
sarakalasebagaw b'o ka nafa dɔrɔn le ɲinina.
O le ka di ne ka mɔgɔw ye.
Nga aw bena mun kɛ a laban na?»


text:
Zan 13
Yezu b'a ka kalandenw seen ko
1*Hɔrɔnya ɲanagwɛ tun ma se fɔlɔ, Yezu tun y'a lɔn ko ale ka bɔwaati sera diɲɛ na ka ta'a Faa fɛ. A ka mɔgɔ minw tun be diɲɛ na, olu koo tun ka d'a ye, a y'u kanu fɔɔ ka taga se a daan na. 2K'u to dumuni na, ale n'a ka kalandenw, o y'a sɔrɔ Sutana tun ye Simɔn deen Zuda Isikariyɔti kɔnɔ fa ka ban ni Yezu janfako ye. 3Yezu tun y'a lɔn ko a Faa ye koo bɛɛ don ale bolo, ani ko ale bɔra Ala fɛ, ani a ka kan ka segi Ala fɛ tugu. 4A wilila ka bɔ dumuni kunna k'a ka foroca bɔ, ka fani wɛrɛ ta k'a cɛɛ siri n'o ye. 5O kɔ, a ye jii don minan dɔ kɔnɔ, k'a daminɛ k'a ka kalandenw seen ko, k'a cɛsirifani kɛ k'u jɔsi.
6A sera Simɔn Piyɛri ma tuma min na, Piyɛri y'a fɔ a ye ko: «Matigi, ele bena ne seen ko wa?» 7Yezu y'a jaabi ko: «Ne be koo min kɛra ten, e t'o faamuna sisan, nga kɔfɛ, i bena o faamu.» 8Piyɛri y'a fɔ a ye ko: «E tena ne seen ko abada!» Yezu y'a fɔ a ye ko: «Ni ne m'i seen ko, i tena niyɔrɔ sɔrɔ ne fɛ.» 9A y'a fɔ Yezu ye ko: «A kana dan n seen dama ma, nga n bolo ni n kuun fana ko.» 10Yezu y'a fɔ a ye tugu ko: «Ni mɔgɔ min kora ka ban, o tigi mako t'a la ka ko tugu fɔɔ k'a seen dama le ko, bari a fari saniyanin lo ka ban. Aw gwɛnin lo, nga aw bɛɛ tɛ.» 11Mɔgɔ min tun ben'a don mɔgɔjuguw bolo, a tun b'o tigi lɔn. O le y'a to a ko: «Aw bɛɛ gwɛnin tɛ.»
12- A y'u seen ko ka ban tuma min na, a y'a ka faniw ta k'u don ka sigi dumuni kunna tugu k'a fɔ u ye ko: «Ne ye koo min kɛ aw ye, aw y'o faamu wa? 13Aw be ne wele ko karamɔgɔ ani Matigi, o bɛnnin lo, bari ne y'o le ye. 14Ni ne y'aw seen ko, ne min ye aw ka Matigi ni karamɔgɔ ye, aw fana ka kan ka ɲɔgɔn seen ko ten. 15Ne y'o kɛ janko k'o ɲaa yira aw la. Ne ye fɛɛn min kɛ aw ye, aw k'o ɲɔgɔn kɛ aw mɔgɔɲɔgɔnw ye. 16- Tiɲɛ tiɲɛ na, ne b'a fɔ aw ye ko baaraden man fisa n'a kuntigi ye, walima ciden man fisa n'a cibaga ye. 17Sisan aw y'o koo lɔn, n'aw y'o koo nin kɛ, aw dagamuna. 18- Ne te kumana aw bɛɛ koo la dɛ. Ne ye minw woloma, ne be olu lɔn, nga min fɔra Ala ka kuma na, fɔɔ o ka kɛ. A tun fɔra ko: ‹Min tun be dumuni kɛ ni ne ye, ale lo wilila ne kama.› 19Ne be kɔn k'o fɔ aw ye yann'o ka se, janko n'o kɛra loon min na, ne ko ne ye min ye, aw ka l'a la ko ne y'o le ye.e 20- Tiɲɛ tiɲɛ na, ne b'a fɔ aw ye ko ni mɔgɔ min ye ne ka ciden minɛ ka ɲa, o tigi ye ne le minɛ ka ɲa. Ni min ye ne minɛ ka ɲa, o tigi fana ye ne cibaga le minɛ ka ɲa.»
Yezu b'a janfako fɔra
(Mat 26.20-25; Mar 14.17-21; Luka 22.21-23)
21Yezu y'o kuma nunu fɔ ka ban dɔrɔn, a hakili ɲagamina kosɔbɛ, a y'a fɔ ko: «Tiɲɛ tiɲɛ na, ne b'a fɔ aw ye ko, aw dɔ bena ne don mɔgɔjuguw bolo.» 22Kalandenw tora ka ɲɔgɔn filɛfilɛ, u tun m'a lɔn ko a be mɔgɔ min koo fɔra. 23Kalanden nunu cɛma, min koo tun ka di Yezu ye kosɔbɛ, ale tun siginin b'a gɛrɛfɛ. 24Simɔn Piyɛri y'a bolo kɛ k'a fɔ ale ye ko a k'a ɲininga ni mɔgɔ min lo. 25O kalanden nin y'a yɛrɛ jɛngɛ Yezu faan fɛ, k'a ɲininga ko: «Matigi, jɔn lo?» 26Yezu y'a jaabi ko: «Ne bena lɔgɔma nin sun k'a di mɔgɔ min ma, ale lo.» A ye lɔgɔma nin sun k'a di Simɔn deen Zuda Isikariyɔti ma. 27A ye lɔgɔma nin di tuma min na, o waati yɛrɛ la Sutana y'a daminɛ ka baarajugu kɛ Zuda dusu la. Yezu y'a fɔ a ye ko: «E b'a fɛ ka fɛɛn min kɛ, i ka banba k'o kɛ.» 28Kalanden tɔw si ma kuma nin kuun lɔn. 29Dɔw tun b'a miiri ko Yezu y'a fɔ a ye ko a k'u ka makoyafɛn dɔ san ɲanagwɛ kama, walima ko a ka taga fɛɛn dɔ di fantanw ma, bari ale lo tun y'u ka warimarabaga ye. 30Zuda y'o lɔgɔma nin minɛ k'a dumu ka ban tuma min na dɔrɔn, a wilila ka bɔ, o y'a sɔrɔ suu tun kora kosɔbɛ.
Yezu be cikura di
(Mat 26.31-35; Mar 14.27-31; Luka 22.31-34)
31Zuda bɔra ka ban dɔrɔn, Yezu y'a fɔ ko: «Sisan kɔni Mɔgɔ Dencɛ ye boɲa sɔrɔ, Ala fana ye boɲa sɔrɔ a barika la. 32Ni Ala ye boɲa sɔrɔ a barika la, Ala fana ben'a kɛ a be boɲa sɔrɔ, a bena o kɛ sisan yɛrɛ. 33- Ne deenw, ne be n'aw ye yanni waati dɔɔni dɔrɔn. O kɔ, aw bena ne yɔrɔ ɲini. Ne tun kɔnna k'a fɔ zuwifuw ye cogo min na k'u tena se ka na ne taayɔrɔ la, ne b'o koo kelen le fɔ aw ye fana.
34- «Ne be cikura di aw ma ko: aw ka ɲɔgɔn kanu, ne y'aw kanu cogo min na, aw fana ka ɲɔgɔn kanu ten. 35Mɔgɔ bɛɛ ben'a lɔn o seen fɛ ko aw kɛra ne ka kalandenw ye, ni aw be ɲɔgɔn kanu.»
36Simɔn Piyɛri y'a ɲininga ko: «Matigi, i be taga min?» A y'a jaabi ko: «Ne be taga yɔrɔ min na, e te se ka tugu ne kɔ ka taga o yɔrɔ la fɔlɔ, nga yanni waati dɔ, e bena se ka tugu ne kɔ.» 37Piyɛri y'a fɔ a ye tugu ko: «Mun na ne te se ka tugu i kɔ sisan? Ne bena n nii d'i kosɔn.» 38Yezu y'a jaabi ko: «I bena i nii di ne kosɔn. Nga tiɲɛ tiɲɛ na, ne b'a fɔ i ye ko sanni dondo ka kasi, i ben'a fɔ siɲɛ saba ko i te ne lɔn.»


text:
Eze 16
Zeruzalɛmu ye deen bilanin ye
1Masaba kumana ne fɛ ko: 2«Adamaden, Zeruzalɛmu ka kokolonw yir'a la 3k'a fɔ ko ne Matigi, Masaba b'a fɔ a ye ko: ‹I bɔyɔrɔ n'i woloyɔrɔ ye Kanaan jamana ye. I faa tun ye amoriw ye, i baa tun ye iti ye. 4I wolola loon min na, u ma i barajuru tigɛ, u ma i ko k'i saniya, u ma i mɔn ni kɔgɔ ye,d walima ka fani meleke i la. 5Mɔgɔ si ma makari i la ka janto i la. U tun y'i fili kongo kɔnɔ i wololon na, bari u tun y'i mangoya. 6Ne tɛmɛtɔ i gɛrɛfɛ, ne y'i firinfirintɔ ye joli la. K'i lanin to joli la, ne y'a fɔ i ye ko: I ka balo! I ka balo! 7Ne ye n janto i la, i ye barika sɔrɔ. I boɲana ka kɔgɔ ka kɛ sunguru cɛɲuman ye kosɔbɛ. I siin fara, i sera furu ma yɛrɛ, nga i fari lakolon tun lo. 8Ayiwa, waati wɛrɛ, ne tɛmɛna i gɛrɛfɛ, ne y'a ye ko i sera furu ma. Ne ye n ka fani biri i kan k'i farilakolon datugu. Ne ye n daa d'i ma ka bɛn n'i ye. O la, i kɛra ne ta ye.› Ne Matigi, Masaba le ko ten. 9‹Ne y'i ko, ka joli bɔ i fari la, k'i mɔn ni tulu ye. 10Ne y'i fɛɛrɛ bɔ ni fani kaan sɔgɔnin ye, ka sanbara gololaman don i seen na. Ne ye jese ɲanaman cɛsirilan d'i ma, ni birifani sɔngɔgwɛlɛn. 11Ne ye masirifɛnw d'i ma: ne ye bololanigɛw don i bolo la, ka kɔnɔ don i kaan na. 12Ne ye nigɛ don i nuun na, ka tulolanigɛw don i tulo la, ka masafugulan ɲanaman biri i kuun na. 13I masirila ni sanu ni warigwɛ ye, i ka faniw tun ye fani ɲanaman ye, ni fani sɔngɔgwɛlɛnw, ani fani kaan sɔgɔninw. I balofɛn tun ye mugu ɲanaman, ni lii, ani tulu ye. I tun cɛ ka ɲi kosɔbɛ, i kɛra masamuso ye. 14I tɔgɔ bɔra siya wɛrɛw cɛma i ka cɛɲa kosɔn, bari ne tun ye masirifɛn minw d'i ma, o y'a kɛ i dafanin tun be, i tun cɛ ka ɲi kosɔbɛ.› Ne Matigi, Masaba le ko ten.
Zeruzalɛmu ye kakalamuso ye
15« ‹Nga e y'i jigi la i ka cɛɲa kan. I ye kakalaya kɛ i tɔgɔba kosɔn. Mɔgɔ o mɔgɔ tɛmɛna, i y'o kanu k'i yɛrɛ d'a ma. 16I y'i ka fani dɔw ta ka sɔnnikɛyɔrɔw masiri n'o ye, k'i yɛrɛ bila kakalaya la yen. O ɲɔgɔn tun ma deli ka kɛ ka kɔrɔ, a ɲɔgɔn tena kɛ tugu. 17Ne ye masirifɛn ɲanaman minw d'i ma, i y'o sanu n'o warigwɛ ta ka joo cɛmanw dilan n'o ye, ka biri u kɔrɔ k'u sɔn. 18E y'i ka fani kaan sɔgɔninw ta k'u don joo nunu na, i y'u sɔn ni ne ka tulu ni ne ka wusulan ye. 19Ne ye dumuni min d'i ma: mugu ɲanaman, ni tulu, ani lii, i y'u ta k'u bila joo nunu kɔrɔ i n'a fɔ wusulan kasadiman. A kɛra ten dɛ! Ne Matigi, Masaba le ko ten. 20I ye dencɛ ni denmuso minw wolo ne ye, i ye olu kɛ ka joo nunu sɔn, olu ka kɛ u ka balo ye. I ka kakalaya tun ma i wasa wa? 21I ye ne deenw faga ka joow sɔn n'u ye. 22K'i to i ka kokolonw n'i ka kakalaya la, i hakili ma to i ka denmisɛnya waati la, i fari lakolon tun lo tuma min na, n'i tun be firinfirinna joli la.›
23«Ayiwa, ne Matigi, Masaba ko: ‹Bɔnɛ y'i ta ye, i ka kɛwalijuguw kosɔn. Bɔnɛ y'i ta ye! 24I ye yɔrɔ labɛn kakalaya kama, ka batolikɛyɔrɔw lɔ dugu forobayɔrɔw bɛɛ la. 25I ye batolikɛyɔrɔw lɔ dugu kɔnɔ siraw bɛɛ kunbɛnyɔrɔw la k'i ka cɛɲa nagasi, mɔgɔ o mɔgɔ tɛmɛna, i ye kakalaya kɛ n'o tigi ye. 26I ye kakalaya kɛ n'i sigiɲɔgɔn Ezipiti jamana kanbelen barikamanw ye siɲɛ caaman ka ne dusu gwan. 27O kosɔn, ne wilila i kama k'i ka dumuniko gwɛlɛya k'i don i jugu filisiw bolo. Olu yɛrɛ kabakoyara i ka kakalaya kosɔn. 28I ye kakalaya kɛ ni Asirikaw ye fana, bari i tun ma wasa. Hali o kɔfɛ, i ma wasa. 29I ye kakalaya kɛ siɲɛ caaman Babilɔni jamana kɔnɔ, o min ye jagokɛlaw ka jamana ye. O si ma i wasa. 30I y'i yɛrɛ di dɛ! Ne Matigi, Masaba le ko ten. I tun be kakalaya kɛ ni jagwɛlɛya ye i n'a fɔ kakalamuso! 31I ye kakalayakɛyɔrɔ labɛn dugu kɔnɔ siraw bɛɛ kunbɛnyɔrɔw la, ka batolikɛyɔrɔw lɔ forobayɔrɔw bɛɛ la tuma min na, i tun ma kɛ i n'a fɔ kakalamuso bari i mako tun te wari la. 32I ye ɲamɔgɔmuso ye, lonanw koo tun ka d'i ye ka tɛmɛ i furucɛ kan. 33Kakalamusow bɛɛ be sara sɔrɔ, nga ele tun be boɲafɛnw d'i kanubagaw bɛɛ ma. I tun be wari d'u ma janko u ka bɔ faan bɛɛ la ka na kakalaya kɛ n'i ye. 34O la, e ni kakalamuso tɔw te kelen ye, bari mɔgɔ si t'i ɲinina. Ele le be cɛɛw sara, cɛɛw t'i sara, o le y'a to e ni tɔw te kelen ye.› »
Ala be Zeruzalɛmu kiti
35O la, Zeruzalɛmu kakalamuso, i tulo malɔ Masaba ka kuma na! 36Matigi, Masaba ko: «I y'i yɛrɛ walaka. I fari lakolon yera i ka kakalaya kosɔn n'i kanubagaw ye, an'i ka joow bɛɛ, fɛnjugu nunu. E y'i deenw faga k'i ka joow sɔn n'u ye. 37O la, ne bena i kanubagaw bɛɛ lajɛn, e y'i diyanakow kɛ ni minw ye, minw koo ka d'i ye an'i ye minw kɔniya. Ne bena u bɛɛ lajɛn i kama ka bɔ faan bɛɛ la, k'i walaka u ɲana, u bɛɛ bena i fari lakolon ye. 38Ne bena i kiti k'i ɲaa gwan i ko u be kakalamuso, ni muso mɔgɔfagala ɲaa gwan cogo min na. Ne ka dimi ni ne ka keliya kosɔn, ne bena i ka sara kɛ saya ye. 39O kɔ, ne bena i don i kanubaga nunu bolo, olu bena i ka kakalayakɛyɔrɔw ci k'i ka batolikɛyɔrɔw cɛn. U bena i ka faniw bɔ k'i ka masirifɛn ɲanamanw cɛ k'i fari lakolon to. 40U bena jamaba bila ka taga i nɔɔ fɛ k'i bon ni kabakuruw ye k'i fari tigɛtigɛ n'u ka murujanjanw ye. 41U bena i ka soow jɛni k'i ɲaa gwan muso caaman ɲana. Ne bena i ka kakalaya kɛko ban, i tena i kanubagaw sara tugu. 42O tuma na, ne dusu bena suma i kɔrɔ, keliya tena ne minɛ tugu, ne ka dimi bena nɔgɔya i koo la. Ne dusu tena dimi tugu. 43Ne ye min kɛ i ye i ka denmisɛnya waati la, i ma i hakili to o la, nga i ye ne dusu gwan n'i ka kɛwaliw ye minkɛ, o la, ne bena i ka kɛwaliw kunko la i kan. Yala i ma kakalaya fara i ka kokolon tɔw bɛɛ kan wa? Ne Matigi, Masaba le ko ten.
Zeruzalɛmu ka jugu ni dugu tɔw ye
44«Mɔgɔ minw bɛɛ be talen la, u bena talen nin la i koo la ko: ‹Denmuso n'a baa jogo ka kan.› 45Muso min ɲugura a cɛɛ n'a deenw na, i y'o denmuso ye yɛrɛ yɛrɛ. I balimamuso minw ɲugura u cɛɛw n'u deenw na, i ye olu ka balimamuso ye sɔbɛ sɔbɛ la. Aw baa tun ye iti ye, aw faa tun ye amoriw ye. 46I kɔrɔmuso ye Samari n'a dafɛduguw ye, kɔgɔdugu ɲafan fɛ, i dɔgɔmuso ye Sodɔmu n'a dafɛduguw ye, worodugu ɲafan fɛ. 47I ye olu ka siraw taama, k'u ka kokolonw ɲɔgɔn kɛ, i ma dan o ma. I juguyara ka tɛmɛ olu kan i ka kɛwaliw bɛɛ la. 48Ne Matigi, Masaba le ko: Ne tɔgɔ kosɔn, i balimamuso Sodɔmu n'a dafɛduguw ma e n'i dafɛduguw ka kɛtaw ɲɔgɔn kɛ. 49I balimamuso Sodɔmu ka filiyɔrɔ filɛ nin ye: A n'a dafɛduguw tun b'u yɛrɛ boɲa, u wasanin tun lo, u mako tun te mɔgɔ wɛrɛ la. U ma dɛsɛbagatɔw ni fantanw dɛmɛ. 50U fanin tun be u yɛrɛ la, u ye kojuguw kɛ ne ɲakɔrɔ. O le kosɔn, ne y'u bɛɛ halaki i n'a fɔ i y'a ye cogo min na. 51I ye kojugu minw kɛ, Samari ma o ɲɔgɔn tilancɛ kɛ. I ye koo kɛ minw ka jugu n'u ta ye. N'u be e n'i balimamuso nunu suma ɲɔgɔn fɛ, mɔgɔ b'a fɔ k'olu yɛrɛ tilennin lo i ka kɛwaliw bɛɛ kosɔn. 52I ka maloya k'i kuun surun, bari i ye sababu d'i balimamusow ma. E ye kojugu kɛ ka tɛmɛ u kan fɔɔ mɔgɔ yɛrɛ b'a fɔ k'u tilennin be. O le kosɔn, i ka maloya k'i kuun surun, bari n'u y'aw suma ɲɔgɔn fɛ, mɔgɔ yɛrɛ b'a fɔ ko i balimamusow tilennin lo.
53«Sodɔmu n'a dafɛduguw, ani Samari n'a dafɛduguw, ani e min be u cɛma, ne bena aw ta ɲa tugu, 54janko i ka maloya k'i kuun surun i ka kɛwaliw bɛɛ kosɔn, i ye minw bɛɛ kɛ k'u dusu suma. 55I balimamusow Sodɔmu ni Samari, ani u dafɛduguw bena segi u cogokɔrɔ la, ani e n'i dafɛduguw fana. 56E tun b'i balimamuso Sodɔmu dɔgɔya i ka yɛrɛboɲa waati la 57sann'i ka juguya ka bɔ kɛnɛ kan. Sisan, edɔmuw ka duguw n'u dafɛduguw, ani filisiw ka duguw be e le mafiɲɛya, olu minw b'i mangoyara faan bɛɛ la. 58I bena lɔ n'i ka kakalaya, n'i ka kokolonw kunko ye. Ne Masaba le ko ten.
59«Ɔnhɔn, ne Matigi, Masaba ko: I y'i ka kalili mafiɲɛya k'an ka bɛɛn cɛn minkɛ, i ka kan ni min ye, ne bena o kɛ i la. 60Nga ne ye layidu min ta i ye i denmisɛn tuma na, ne hakili bena to o la, ne bena bɛn n'i ye, o min tena cɛn abada. 61N'i y'i balimamusow, i kɔrɔmusow n'i dɔgɔmusow ye tuma min na, o tuma na, i hakili bena jigi i ka kɛwaliw la, ka maloya. Ne bena u d'i ma ka kɛ i n'a fɔ i denmusow, nga n tena o kɛ n ka layidu kosɔn, ne ye min ta i ye. 62Ne bena bɛn n'i ye, i ben'a lɔn ko ne ye Masaba le ye. 63O tuma na, i hakili bena jigi i taamacogokɔrɔ la ka maloya, ni ne ye i ka kɛwaliw bɛɛ yafa tuma min na, i tena se ka foyi fɔ tugu maloya kosɔn. Ne Matigi, Masaba le ko ten.»


text:
Sam fɔlɔ 20
Zonatan be Dawuda lasɔmi
1Dawuda bɔra Nayɔti, Arama gɛrɛfɛ ka boli ka taga Zonatan fɛ, k'a fɔ a ye ko: «Ne ye mun kɛ? Ne ye mun le cɛn, walima ne y'i facɛ hakɛ ta koo jumɛn le la, n'a be ne fagayɔrɔ ɲinina?» 2Zonatan y'a fɔ a ye ko: «O te se ka kɛ, i tena sa. Bari ne facɛ te koo si kɛ n'a m'a sara ne la, a koba fara a fitini kan. Mun na ne faa bena nin dogo ne la? O te se ka kɛ.» 3Dawuda kalila k'a fɔ Zonatan ye ko: «I faa y'a lɔn tiɲɛ na ko ne koo ka d'i ye. O la, a y'a fɔ a yɛrɛ kɔnɔ ko e man kan ka nin mɛn, bari a bena i hakili ɲagami. Nga Masaba kosɔn, ani ele fana be yen! Ne b'a fɔ ko a tora dɔɔni dɔrɔn ne be sa.» 4Zonatan y'a fɔ Dawuda ye ko: «I be fɛɛn min fɛ, ne bena o kɛ i ye.» 5- Dawuda y'a fɔ Zonatan ye ko: «Sini le bena kɛ kalokura ɲanagwɛ ye. Ne do ka kan ka taga sigi ka dumuni kɛ ni masacɛ ye. N b'a ɲini i fɛ i ka ne to n be taga dogo foro kɔnɔ, fɔɔ ka taga se sinikɛnɛ wulafɛ ma. 6N'i facɛ y'a ye ko n te yen, i b'a fɔ ko ne y'i daali kosɔbɛ ko i ka sira di n be boli ka taga n ka dugu la Bɛtilehɛmu, bari n ka fadenyabolo mɔgɔw bɛɛ bena sanyɛlɛma saraka dɔ bɔ. 7N'a y'a fɔ k'o ɲana, o tuma na, kojugu si te i ka baarakɛla ɲa. Nga n'a dimina, i k'a lɔn ko a y'a latigɛ ka kojugu kɛ ne la. 8I k'i ka mɔgɔsɔbɛya yira i ka baarakɛla la, bari i y'a kɛ an ye layidu ta ɲɔgɔn ye Masaba tɔgɔ la. Ni ne ye kojugu dɔ kɛ, e yɛrɛ ka n faga. Mun na i be taga ni n ye i facɛ fɛ?»
9Zonatan y'a jaabi ko: «O tena kɛ fewu. Ni ne y'a ye ko ne facɛ ye kojugu labɛn i kama, ne ten'a to ni n m'o fɔ i ye.» 10Dawuda y'a fɔ Zonatan ye ko: «N'i facɛ nana i jaabi ni kuma gwɛlɛman ye, jɔn le bena ne lasɔmi?» 11Zonatan y'a fɔ Dawuda ye ko: «Na an be bɔ ka taga foro kɔnɔ.» U bɔra ka taga foro kɔnɔ ɲɔgɔn fɛ.
12Zonatan y'a fɔ Dawuda ye ko: «Masaba, Isirayɛli ka Ala kosɔn ne b'a fɔ i ye ko ne bena jija sini yɛrɛ, walima sinikɛnɛ, nin waati ɲɔgɔn na, ka n facɛ sɛgɛsɛgɛ k'a kɔnɔnako lɔn. N'a sɔrɔla ko n facɛ diminin tɛ i kɔrɔ, ni ne ma sɔn ka mɔgɔ ci i fɛ k'o fɔ i ye, 13Masaba kana yafa n ma! N'a fana sɔrɔla ko ne facɛ ye kojugu labɛn i kama, ne bena o fɔ i ye ani k'i to i be taga hɛrɛ la. Masaba ka to i fɛ i n'a fɔ a tora ne facɛ fɛ cogo min na. 14Hali ni waati dɔ nana se ni ne be sii la, Masaba be ɲumanya min fɛ, i k'o kɛ ne ye janko ne kana sa. 15- To ka koɲuman kɛ n ka somɔgɔw ye, hali ni Masaba y'i juguw kelen kelen bɛɛ halaki ka bɔ dugukolo kan tuma min na.»
16Zonatan bɛnna ni Dawuda ka somɔgɔw ye. A ko: «Masaba ka Dawuda mɔnɛ bɔ a juguw la.» 17O waati la tugu, Zonatan y'a kɛ Dawuda kalil'a ka teriya kosɔn, bari Dawuda koo tun ka d'a ye i n'a fɔ a yɛrɛ.
18Zonatan y'a fɔ a ye ko: «Sini kɔni le ye kalokura ɲanagwɛ ye. U ben'a lɔn ko i te yen, bari i ka sigiyɔrɔ bena to lakolon. 19Sinikɛnɛ, i be taga dogo fɔɔ i tun dogora yɔrɔ min na o loon na. I be to kabakuru nin kɔfɛ min be wele Ezɛli. 20Ne bena biɲɛ saba bon o kabakuru nin gɛrɛfɛ, k'a kɛ i n'a fɔ n tun be fɛɛn le bonna n'u ye. 21O kɔ, n bena kanbelennin dɔ ci ka taga u ta. Ni n y'a fɔ a ye ko: ‹I ma biɲɛ nunu tɛmɛ wa? U ta ka na,› o tuma na, i ka na bari hɛrɛ ye i ta ye. Masaba kosɔn, foyi tena kɛ. 22Nga ni n y'a fɔ kanbelennin nin ye ko: ‹A filɛ, u be ɲafɛ halibi,› o tuma i ka taga, bari Masaba b'a fɛ i ka taga le. 23Masaba le ye an seere ye an ka kuma nunu la, an ye minw fɔ ɲɔgɔn ye.» 24O la, Dawuda dogora foro kɔnɔ.
Sayuli be Dawuda kɔniya
Kalokura ɲanagwɛ sera, masacɛ sigira dumuni kunna. 25A sigir'a ka sigilan kan i n'a fɔ a tun be to k'a kɛ cogo min na ka kɔrɔ kogo kɔrɔ. Zonatan sigir'a ɲafɛ, Abinɛri sigira Sayuli gɛrɛfɛ, Dawuda ka sigiyɔrɔ tora lakolon. 26Sayuli ma foyi fɔ o loon na. A tun b'a miiri ko balinako dɔ le y'a sɔrɔ, ko siga t'a la, a saniyanin tɛ. 27O dugusagwɛ, min ye kalokura tile filanan ye, Dawuda ka sigiyɔrɔ tora lakolon tugu. O la, Sayuli y'a deen Zonatan ɲininga ko: «Mun na Zese dencɛ ma na kunun ani bii dumuni kɛyɔrɔ la?» 28Zonatan y'a jaabi ko: «Dawuda ye sira ɲini ne fɛ ko a be taga Bɛtilehɛmu. 29A tun ko ne ma ko n k'a to a be taga, ko a ka somɔgɔw ka kan ka saraka dɔ bɔ dugu kɔnɔ, ko a kɔrɔcɛ le y'a fɔ a ye ko a ka na. Ko n'a koo ka di ne ye, ne ka sɔn a be ta'a balimaw ye. O le y'a to a ma se ka na masacɛ ka dumuni na.» 30Sayuli dimina Zonatan kɔrɔ kosɔbɛ k'a fɔ a ye ko: «E ye denkolon le ye! I m'a lɔn ko ne b'a kala ma ko ele ni Zese dencɛ ye teriw ye wa? I b'o kɛ i yɛrɛ ka maloya kama, an'i bamuso ta kama! 31Ka Zese dencɛ to sii la diɲɛ kɔnɔ, i m'a lɔn ko e tena se ka kɛ masa ye wa? O la, mɔgɔw bila u be ta'a minɛ ka na n'a ye sisan, bari a ka kan ka faga.» 32Zonatan y'a facɛ jaabi ko: «Mun na a bena faga do? A ye mun le kɛ?» 33Sayuli y'a ka taman ta ko a be Zonatan faga. O la, Zonatan y'a faamu ko a facɛ tun y'a latigɛ sɔbɛ la ko a be Dawuda faga. 34A dimininba wilila ka bɔ dumuni kunna, a ma foyi dumu kalokura tile filanan na, bari a dusu tun cɛnna Dawuda kosɔn a facɛ ka nɛnili kosɔn.
Zonatan be Dawuda lasɔmina
35O dugusagwɛ, Zonatan tagara foro kɔnɔ ani Dawuda tun bɛnna yɔrɔ min la, kanbelennin dɔ tagara n'a ye. 36Zonatan y'a fɔ o kanbelennin nin ye ko: «N bena biɲɛ minw bon, boli ka taga u ta.» Kanbelennin ye boli ta, Zonatan ye biɲɛ bon, a tagara ben a ɲafɛ. 37Kanbelennin nin sera biɲɛ nin benyɔrɔ la tuma min na, Zonatan pɛrɛnna ko: «Biɲɛ nin t'i ɲafɛ wa?» 38O kɔ, a pɛrɛnna tugu ko: «A kɛ joona joona, kana mɛn yen, kana lɔ!» Kanbelennin nin ye biɲɛ nin ta ka kɔsegi ka n'a kuntigi fɛ. 39Kanbelennin nin tun te foyi kala ma, Zonatan ni Dawuda le tun b'o koo kala ma.
40O kɔ, a ye kala n'a biɲɛw di kanbelennin ma ko a ka taga n'u ye dugu kɔnɔ. 41Kanbelennin nin taanin kɔ, Dawuda wilila ka bɔ worodugu ɲafan na, k'a kunbiri gwan Zonatan ɲakɔrɔ k'a ɲaa biri duguma siɲɛ saba. Teri mɔgɔ fila nunu y'u bolo meleke ɲɔgɔn na ka kasi. Dawuda kɔni, ale ta tun ye ɲaji ye dɔrɔn. 42O kɔ, Zonatan y'a fɔ Dawuda ye ko a ka taga hɛrɛ la, k'olu do kalila ka ban ni Masaba tɔgɔ ye ɲɔgɔn ye, ko Masaba le ka kɛ u ni ɲɔgɔn cɛ, ani u kɔmɔgɔw ni ɲɔgɔn cɛ tuma bɛɛ.


text:
Sir 18
Ala ka bon
1Fɛɛn bɛɛ Danbaga be yen kudayi.
2Matigi kelenpe ka tilenninya le bena fɔ.
Dɔ wɛrɛ t'ale kɔ.
3Diɲɛ koo b'a bolo.
Bɛɛ be sɔn a ta ma,
bari, ale lo ye fɛɛn bɛɛ Masa ye a ka setigiya kosɔn.
A b'a niyɔrɔtaw woloma ka bɔ tɔw la.
4A m'a ka koow wango lako kalifa mɔgɔ si ma.
Jɔn le bena se k'a ka boɲa lɔn?
5A ka masaya fanga,
jɔn bena o danyɔrɔ jati minɛ?
A be makariko minw kɛ,
jɔn bena se k'o ɲafɔ?
6Mɔgɔ te se ka dɔ bɔ u la,
dɔ te se ka fara u kan.
Mɔgɔ te se ka Matigi ka ɲumanya yɔrɔ lɔn.
7Ni mɔgɔ tilara o la tuma min na,
o le y'a daminɛ yɛrɛ ye.
N'a lɔra, o hakiliɲagami be to a kan.
Matigi be hinɛ bɛɛ la
8Adamaden ye mun ye?
A be mun le ɲa?
Ale fɛ, koɲuman ni kojugu ye mun ye?
9Sitigi ye saan kɛmɛ ye.b
Mɔgɔ sanin kɔ,
waati minw bena tɛmɛ,
mɔgɔ te se k'o lon.
10Adamaden ka saan damani nunu te foyi ye
n'a sumana ni waati ye min te ban.
A be i ko jii tɔni kelen kɔgɔji kɔnɔ,
i ko cɛncɛnkisɛ kelen.
11O le y'a to Matigi be muɲu adamadenw kɔrɔ.
A be makari u la.
12A b'a ye k'u laban ye makaritɔko ye.
O le y'a to, a be hinɛ u la tuma caaman.
13Mɔgɔ be hinɛ a adamaden ɲɔgɔn le la.
Nga Matigi be hinɛ danfɛnw bɛɛ la.
A be ladili kɛ, ka hakili di,
ka lɔnniya di.
A be kafoli kɛ ka na n'u ye i ko begɛndɛndɛla.
14Minw be sɔn ladili ma,
a be makari olu la,
ani minw be sɔn a ka koow ma teliya la.
Mɔgɔ sɔncogo
15N deen, kana mɔgɔ sɔn ka kumajugu l'a kan.
Kuma min be digi mɔgɔ la,
kan'o fɔ ka fara e ka fɛɛn dita kan.
16Kɔmiji te dɔ bɔ dugukolo gwan la wa?
O la, kuma be se ka dɔ kɛ ka tɛmɛ sɔnnifɛn kan.
17Kumaɲuman man fisa ni sɔnnifɛnba ye wa?
Kanuya be mɔgɔ min na,
ale b'a fila bɛɛ fara ɲɔgɔn kan.
18Naloman be mɔgɔ sɔngɔ fu.
Nigɛjugutigi ka mɔgɔ sɔn,
o be mɔgɔ bila kasi la.
Yɛrɛminɛ
19Jatiminɛ kɛ ka sɔrɔ ka kuma dɛ!
Janto i yɛrɛ la sanni i ka bana!
20E ka koow jati minɛ fɔlɔ,
sanni kiti ka se i ma.
Kiti loon, ni kuma sera i ma,
e ka yafa sɔrɔ.
21E yɛrɛ majigi san'i ka bana.
N'i ye hakɛ kɛ, a yira ko i nimisara.
22Foyi kan'i bali k'i ka dajuru sara.
Kan'i ka saya waati kɔnɔ ka sɔrɔ k'a sara.
23San'i k'i daa di,
e k'i yɛrɛ labɛn dɛ!
E kana kɛ i ko mɔgɔ min be Matigi darabɔ.
24E hakili to a ka dimiba la labanlonw na dɛ!
A ka ɲagwan be se ka se i ma, e labanwaati la.
25Ni dumuni b'i fɛ kosɔbɛ,
e ka miiri loon dɔ kɔngɔ la.
N'i ye nafolotigi ye,
miiri fantanya ni dɛsɛ la.
26K'a ta sɔgɔma, ka taga se wula fɛ,
koo bɛɛ be se ka yɛlɛma.
Matigi be se k'o kɛ teliman na!
27Kolɔnbaga kɔni b'a yɛrɛ kɔlɔsi koo bɛɛ la.
Ni kojugu b'a dafɛ, a b'a yɛrɛ minɛ.
28Hakilitigiw bɛɛ be lɔnniya faamu.
A be lɔnnikɛla boɲa.
29Mɔgɔ minw be se kuma na,
olu fana b'u ka lɔnniya yira.
U be lɔnniyakuma caaman jɛnsɛn i ko sanji.c
K'i jigi la Matigi kelen kan,
o ka fisa.
N'o tɛ, ele min ye suu ye,
i be tila k'i ka koo kalifa suu wɛrɛ ma.
Yɛrɛminɛ
30Kan'i yɛrɛ to e ka nigɛlaw bolo.
Dɔ bɔ e ka nigɛla la.
31N'i tora e ka nigɛlakow la,
e juguw bena yɛlɛ i ma.
32Kana to nisɔndiyakow dama na dɛ!
Kan'a to o be kunko d'i ma!
33Kana ɲanagwɛ kɛ ni wari dɔndɔnin ye
ka faantaya bila i yɛrɛ la
k'a sɔrɔ foyi t'i fɛ.d
O be kɛ jaan ye i yɛrɛ ɲa.


text:
Nee int
Kunnafoni
Isirayɛlidenw ka koo minw fɔra Ɛsidirasi ka kitabu kɔnɔ, o koo kelen le be fɔra ka taga ɲa Neemi ka kitabu kɔnɔ. Neemi tun ye zuwifu dɔ ye min tun minɛna ka taga. A tun be baara kɛra o yɔrɔ masacɛ ye, min tɔgɔ tun ko Aritasɛrisɛsi. Pɛrɛsiw ka masacɛ tun lo. Neemi y'a mɛn tuma min na ko Zeruzalɛmu laminikogo cɛnna, a ye sira daali masacɛ fɛ ko a k'a to ale be segi ka taga Zeruzalɛmu. A ye sira sɔrɔ ka taga kɛ masacɛ ka lasigiden ye Zeruzalɛmu. A ye dugu laminikogo lɔko baara ɲamɔgɔya ta.
Neemi kɔsegiko ka taga Zeruzalɛmu, o be sɔrɔ kitabu nin daminɛ na. Jama sera ka dugu laminikogo lɔ cogo min na gwɛlɛya caaman kɔnɔ, kitabu nin cɛmancɛ b'o ɲafɔ. Kitabu nin laban na, jama be ɲɔgɔn lajɛn ka Ala ka sariya lamɛn sarakalasebaga Ɛsidirasi fɛ. Jama kɔnɔ gwanna, u nimisara, ani ka Ala daali. U y'u daa di ko u bena Ala ka sariyaw bato. Sɛbɛ nin laban na, Neemi ye yɛlɛmani dɔw kɛ, ka jamana kɔnɔ koɲa dɔw latilen.
An be Neemi ye kitabu nin kɔnɔ i ko lanamɔgɔ. A fana kɛra baarakɛla ɲanaman ye. A ye gwɛlɛya caaman sɔrɔ, nga o m'a bali ka koo caaman kɛ Ala ka jama cɛma.
Kitabu nin tilancogo
Neemi segiko Zeruzalɛmu 1.1—2.20
Zeruzalɛmu dugu laminikogo lɔko 3.1—7.72
Ɛsidirasi be Ala ka sariyasɛbɛ kalan 8.1-18
Jama be lɔ u ka kojuguw la 9.1-37
Jama be bɛɛn ni Ala ye tugu 9.38—10.40
Neemi ye yɛlɛmani minw kɛ 11.1—13.31


text:
Dal 109
Ɲanibagatɔ ka daalili
1Dɔnkililabagaw kuntigi ka dɔnkili. Dawuda ka dɔnkili dɔ.
Ala, ne be ele min tanura, kana je ten.
2Bari mɔgɔjuguw ni namaratɔw be kuma goman fɔra ne kama.
U be galon tigɛra k'a la ne kan.
3U ka kumajuguw le kɛnin be ka ne lamini.
U be ne kɛlɛla ni kuun t'a la.
4Ne b'u kanu, nga olu be ne jalakira,
ne kɔni be to daalili la dɔrɔn.
5U be ne sara ni kojugu ye n ka koɲuman nɔɔ na.
Ne ka kanuya nɔɔ na, o ye kɔniyali ye.
6U ko: «A ka don mɔgɔjugu bolo.
Jalakibaga ka sɔrɔ a la a kinibolo fɛ.
7N'u y'a kiti, a ka jalaki.
A ka daalili ka kɛ kumajugu ye i fɛ.
8- A kana sii sɔrɔ,
mɔgɔ wɛrɛ k'a nɔɔ ta.
9A deenw ka kɛ falatɔw ye,
a ka muso ka kɛ firiyamuso ye.
10A deenw ka kɛ yaalabagaw ye, ka kɛ daalikɛlaw ye.
U ka gwɛn ka bɔ u ka sigiyɔrɔ tomo la.
11Jurutigi k'a ka fɛɛn bɛɛ minɛ.
A sigɛnna ka fɛɛn minw sɔrɔ, lonanw ka olu ta.
12Mɔgɔ si kana ɲumanya kɛ a ye,
mɔgɔ si kana makari a ka falatɔw la.
13A buruju ka ban,
u tɔgɔ kana wele waati nata mɔgɔw cɛma.
14Masaba hakili ka to a faaw ka fili la.
A bamuso ka kojugu kana yafa.
15Masaba hakili ka to o la tuma bɛɛ.
U ka koo kana to mɔgɔw hakili la dugukolo kan.»
16Bari a ma miiri koɲuman la,
nga a tora ka dɛsɛbagatɔw ni sigɛnbagatɔw le tɔɔrɔ
fɔɔ k'u faga.
17Danga tun ka d'a ye, danga k'a sɔrɔ.
A tun te duba fɛ, duba yɔrɔ ka jaɲa a la.
18Danga le tun b'a daa la tuma bɛɛ.
Danga ka bɔn a kan i ko jii,
u k'a ɲigi i ko tulu.
19U ka kɛ i ko a kannafani.
U ka kɛ i ko a ka cɛsirinan min b'a cɛɛ la tuma bɛɛ.
20O ka kɛ ne jalakibaga,
ani ne nɛnibagaw ka sara ye Masaba fɛ.
21Matigi, Masaba, e ka ne dɛmɛ e tɔgɔ kama,
bari i ka ɲumanya ka bon, ne bɔsi.
22Ne ye sigɛnbagatɔ ni dɛsɛbagatɔ ye,
ne dusu cɛnnin be.
23Ne taatɔ filɛ i ko suma.
U be ne gwɛnna i ko tɔɔn.
24Ne ye suun don fɔɔ n te se ka wili ka lɔ.
Ne fasara.
25- Ne kɛra lɔgɔbɔfɛn ye u fɛ.
N'u ye ne ye, u b'u kuun firinfirin.
26Masaba ne ka Ala, ne dɛmɛ.
Ne kisi e ka ɲumanya kama.
27U k'a lɔn ko ele Masaba ka setigiya le y'o kɛ,
ko ele Masaba le y'o kɛ tigitigi.
28Olu be dangali kɛ, ele kɔni bena ne dɛmɛ.
N'u wilila n kama, u bena maloya,
e ka baarakɛla bena nisɔndiya.
29A to ne jalakibagaw hakili ka ɲagami.
Maloya k'u minɛ, a ka kɛ i ko fani le birinin b'u kan.
30Ne bena n kaan kɔrɔta ka Masaba bato.
Ne ben'a tanu jama cɛma.
31Bari a be to dɛsɛbagatɔ gɛrɛfɛ,
a b'a kisi a jalakibagaw ma.


text:
Zer 33
Hɛrɛ be na
1Ka Zeremi datugunin to kɔlɔsilikɛbagaw ka luu kɔnɔ, Masaba kuman'a fɛ tugu ko:
2«Masaba min ye dugukolo dan k'a dilan, ka barika don a la, ale min tɔgɔ ko Masaba, a ko: 3‹I ka ne daali, ne bena i jaabi. N bena kobabaw yira i la, minw dogonin be, i te minw lɔn.› 4Bari ne Masaba, Isirayɛli ka Ala b'a fɔra dugu nin soow ani Zuda mara masaw ka koo la, u be minw walakara ka dugu laminikogo lalaga n'u kabakuruw ye janko k'u juguw bali ka yɛlɛ ka don dugu kɔnɔ yɛlɛyɔrɔw la ka kɛlɛ kɛ 5ni Babilɔnikaw ye. Soo nunu bena fa suuw la, ne bena minw halaki dimikojugu fɛ. Ne bena n yɛrɛ dogo dugu nin na a ka juguya bɛɛ kama.
6«Nga ne bena fura ni kɛnɛya di dugu nin ma, ne bena n ka mɔgɔw kɛnɛya ani ka hɛrɛ ni hakilisigi d'u ma. 7Zuda ni Isirayɛli mara mɔgɔw minw minɛna ka taga, ne bena olu kɔsegi ka na. Ne bena u sigi i n'a fɔ u tun be cogo min na fɔlɔfɔlɔ. 8U filila ne ma koo min bɛɛ la, ne bena u saniya k'o nɔgɔ nin bɛɛ bɔ u la. U filila ka muruti ne ma koo min bɛɛ la, ne bena o bɛɛ yafa u ma. 9Ne bena koɲuman minw bɛɛ kɛ Zeruzalɛmu ye, ni diɲɛ kɔnɔ siyaw bɛɛ y'o kibaru mɛn tuma min na, dugu nin bena kɛ ne tɔgɔ bɔ sababu ye, ani nisɔndiya ni tanuli, ani kunkɔrɔta sababu ye ne fɛ u ɲana. Ne bena hɛrɛ min bɛɛ kɛ Zeruzalɛmu ye, u bena kabakoya ani ka yɛrɛyɛrɛ o kosɔn.
10-11- «Masaba ko: ‹Aw b'a fɔra ko yan ye dusukasiyɔrɔ ye, ko mɔgɔ te yen, begɛn te yen. Nga Zuda mara duguw kɔnɔ, ni Zeruzalɛmu bɔlɔnw kɔnɔ, mɔgɔ ni begɛn te yɔrɔ minw na, ɲanagwɛ ni nisɔndiyaba mankan, ani kɔɲɔcɛ ni kɔɲɔmuso ka dɔnkililakan bena mɛn yen tugu, ni mɔgɔw dɔnkililakan minw be tagara foli saraka bɔ Masaba ye a ka soo kɔnɔ ka to k'a fɔ ko:
Aw ka barika la Masaba, Setigi ye,
bari a ka ɲi,
a ka ɲumanya te ban abada.
Tiɲɛ na, ne bena jamana nin lalaga kura ye, k'a kɛ i n'a fɔ fɔlɔ.› Masaba le ko ten.
12«Masaba, Setigi ko: ‹Dusukasiyɔrɔ nin, fɔɔ mɔgɔ ni begɛn te yen nin, wɛɛrɛw bena lalaga a duguw bɛɛ kɔnɔ tugu. Begɛndɛndɛbagaw ben'u ka sagaw gwɛn ka don yen ka lafiɲɛ. 13Dugu minw be kuluyɔrɔ la, ni kulujukɔrɔ mara la, ani worodugu ɲafan fɛ, ni minw be Bɛnzamɛn mara la, ni Zeruzalɛmu lamini na, ani Zuda mara la, sagaw bena tɛmɛ u jatibaga ɲafɛ yen tugu.› Masaba le ko ten.»
Ala be layidu min ta, o be kɛ
14- Masaba ko: «Loonw be na, ne tun ye n daa di Isirayɛli ni Zuda mara mɔgɔw ma ɲumanya min la, n n'o kɛ. 15O waati yɛrɛ la tigitigi, ne ben'a kɛ mɔgɔtilennin be wili Dawuda kɔmɔgɔw la, ale bena jamana mara tilenninya ni hɔrɔnya la. 16O waati la, Zuda mara mɔgɔw bena kisi, Zeruzalɛmu be to hakilisigi la. Dugu nin tɔgɔ bena wele ko: ‹An ka koɲanabɔbaga ye Masaba lo ye.› » Masaba le ko ten. 17- Masaba ko: «Mɔgɔ tena dɛsɛ tuma si Dawuda kɔmɔgɔw la min bena sigi a ka masasigilan kan Isirayɛlidenw kunna. 18- Sarakalasebaga tena dɛsɛ Levi kɔmɔgɔw la min bena to ka lɔ ne ɲakɔrɔ ka saraka jɛnitaw bɔ, ka wusulan jɛni, ni suman sarakaw, ani ka saraka bɔ loon o loon.»
19O kɔ, Masaba kumana Zeremi fɛ tugu. 20A ko: «Ne ye min latigɛ tile ni suu kosɔn, n'aw sera k'o cɛn, fɔɔ dugu te gwɛ a gwɛwaati la, suu te ko a kowaati la fana, 21o tuma na, ne ye bɛɛn min kɛ ni n ka baarakɛla Dawuda ye, o bena se ka cɛn. O la, a deen tena sɔrɔ ka sigi a nɔɔ na masaya la. A bena kɛ ten fana sarakalasebagaw fɛ, minw be ne ka baara la. 22Mɔgɔ te se ka lolow ani kɔgɔjida la cɛncɛnkisɛ jati k'u daa lɔn cogo min na, o cogo kelen na, ne bena n ka baarakɛla Dawuda kɔmɔgɔw caya, ani Levi taw, olu minw be ne ka baara la.»
23Masaba kumana Zeremi fɛ ko: 24«Mɔgɔ nunu be min fɔra, i t'o mɛnna wa? U ko: ‹Masaba ye gwaso filan minw woloma k'u kɛ a taw ye, a y'u fili.› O la, u te ne ka mɔgɔw jati, u t'u jatira siya ye tugu. 25Masaba ko: ‹N'a y'a sɔrɔ ko ne le ye suu ni tile dan ani ka sankolo ni dugukolo sariyaw sigi, 26o tuma na, ne te na ban Yakuba ni n ka baarakɛla Dawuda kɔmɔgɔw la, ka ban k'a deenw dɔw ta k'u sigi Ibrayima ni Isiyaka ani Yakuba kɔmɔgɔw kunna! Bari ne bena u mɔgɔw kɔsegi ka na, minw tun minɛna ka taga, ka makari u la.› »


text:
Sir 51
Siraki dencɛ Yezu ka dalili
1Ne b'a fɛ ka barika la i ye, Masa Ala.
Ne b'a fɛ k'i tanu,
ne kisibaga Ala.
Ne be ele le fora.
2Bari, e kɛra ne tangabaga,
ni ne dɛmɛbaga ye.
I ye ne kisi saya ma.
I ye ne kisi mɔgɔ tɔgɔ cɛnbagaw ka janjugu ma,
olu minw be galon tigɛ.
I ye ne kisi n jalakibagaw ma.
3I kɛra ne dɛmɛbaga ye,
i ye ne bɔsi
e ka makari n'i tɔgɔ boɲa kosɔn.
I ye ne tanga ne ɲimibaga nunu ɲiiw ma.
I ye ne nii kisi n fagabagaw ma.
Ne ye gwɛlɛya caaman minw sɔrɔ,
i y'a kɛ ne sera k'u muɲu.
4I ye ne kisi tasuma ma min tun ye ne lamini,
ne tun ma tasuma min mana.
5I ye ne bɔsi lahara bolo.
I ye ne kisi mɔgɔ dajugu ma,
i ye ne kisi u ka galon ma.
6Nɛɛn ka fɔta min be i ko biɲɛ,
i ye ne kisi o ma.
Ne tun sera saya ma yɛrɛ.
Ne tun sera lahara ka ban yɛrɛ.
7Ne juguw tun ye ne lamini faan bɛɛ fɛ,
dɛmɛbaga ma ye ne la.
Ne tun be dɛmɛbaga ɲinina mɔgɔw cɛma,
nga ne ma foyi sɔrɔ.
8O tuma na, ne hakili jigira ele Matigi ka makari la.
Ne hakili jigira e ka ɲumanya kɔ,
min ye tuma bɛɛ ta ye.
Minw be muɲuna k'i kɔnɔ,
i be olu kisi.
E b'u bɔsi mɔgɔjugu bolo.
9O la, ne tora duguma ka kule i nɔɔ fɛ,
ne tun b'i dalila janko ne ka kisi saya ma.
10Ne ye Matigi dali,
ale min ye ne matigi faa ye,
janko a kana ne fili lonjugu la,
yɛrɛboɲalaw ka waati la,
dɛmɛbaga tanya be ne la yɔrɔ min na.
11Ne tena i tɔgɔ tanu dabila fewu.
Ne bena e ka ɲumanya kofɔ dɔnkili la.
O tuma na, ne ka dalili jaabira.
12I ye ne kisi saya ma.
I ye ne bɔsi waatijugu la.
O kama, ne b'a fɛ k'i fo,
ka barika la i ye.
Ne bena ele Matigi tɔgɔ tanu.
Lɔnniya ɲini
13Ne tun ye denmisɛn ye tuma min na,
sanni ne ka taga yaala,
ne ye lɔnniya ɲini kɛnɛ kan n ka Aladaliwaatiw la.
14Ne ye Ala dali lɔnniya la Alabatosoba ɲafɛ.
Ne ben'a ɲini fɔɔ n sii daan na.
15Lɔnniya yiriwara i ko *ɛrɛzɛn min be mɔna.
A kɛra ne dusu diyafɛn ye.
Ne seenw ye sira tilennin minɛ.
Kabini ne denmisɛnman,
ne tugur'a kɔ.
16Ne ye n tulo malɔ dɔɔni dɔrɔn,
ne y'a sɔrɔ.
Ne ye koo caaman lɔn kosɔbɛ.
17Ale barika la,
ne ka koow tagara ɲa.
Min ye lɔnniya di ne ma,
ne bena barika la o tigi ye.
18Ne y'a ŋaniya ko ne ben'a bato.
Koɲumankɛdusu be ne la,
ne tena nimisa o la abada.
19Ne jijara waasa k'a sɔrɔ,
ne ye n timina diya sariya batoko la.
Ne ye n bolow kɔrɔta sanfɛ ka Ala dali
ka n ka dɛsɛ fɔ lɔnniya la.
20Ne ye n ka miiriya sin a ma,
ne ma n yɛrɛ nɔgɔ, ne y'a sɔrɔ.
Ale sababu la,
ne kɛra hakilitigi ye kabin'a daminɛ.
Ne y'a lɔn ko a tena ne to abada.
21Ne kɔnɔ tun gwann'a ɲini la.
O le y'a to,
ne y'a sɔrɔ cogoɲuman na.
22Matigi ye ne sɔn boɲafɛn na,
min ye ne daa ye.
Ne ben'a waleɲuman lɔn n'o le ye.
23Aw minw te hakilitigiw ye,
aw ye na ne fɛ.
Aw ye don ne ka kalan na.
24Mun na aw bena to a tanya la ka waatijan kɛ?
K'a sɔrɔ, a nigɛ b'aw la.
25Ne mana n daa yɛlɛ,
n b'a wango la.
Aw ye sɔn a ma k'a kɛ aw ta ye, sara t'a la.
26Aw k'aw yɛrɛ majigi ka sɔn a ka tɔɔrɔ ma.
Aw ka sɔn a ka kalan ma.
Aw ben'a sɔrɔ aw kɔrɔ yɔrɔsurun na.
27Aw yɛrɛ ɲaa k'a ye ko ne ma sigɛnba kɛ a kosɔn
sanni ka lafiɲɛba sɔrɔ.
28Aw k'aw sɔbɛ don kalan la,
lɔnniya barika la,
aw bena sanu caaman sɔrɔ.
29Aw k'aw nisɔn diya Matigi ka makari kosɔn.
Aw kana maloya n'a tɔgɔ tanu ye.
30Aw k'aw ka kɛta kɛ sanni waati ka se,
o la, a bena aw ka sara d'aw ma a diwaati la.
Dɔnkili nin sɔrɔla Ezipiti
1 Aw ka Matigi tanu,
bari a ka ka ɲi,
a ka ɲumanya te ban abada.
2 Ala min ka kan ni tanuli ye,
aw k'a tanu,
bari, a ka ɲumanya te ban abada.
3 Aw ka Isirayɛli kɔlɔsibaga tanu,
bari, a ka ɲumanya te ban abada.
4 Aw ka diɲɛ Danbaga tanu,
bari, a ka ɲumanya te ban abada.
5 Aw ka Isirayɛli kumabɔbaga tanu,
bari, a ka ɲumanya te ban abada.
6 Aw ka Isirayɛliden jɛnsɛnninw kafobaga tanu
bari, a ka ɲumanya te ban abada.
7 Aw k'a ka dugu sigibaga n'a batoso lɔbaga tanu
bari, a ka ɲumanya te ban abada.
8Aw ka Dawuda ka masaya kɔrɔtabaga tanu
bari, a ka ɲumanya te ban abada.
9 Aw ka sarakalasebagaw wolomabaga tanu
olu minw ye Sadɔki dencɛw ye,
bari, a ka ɲumanya te ban abada.
10 Aw ka Ibrayima tangabaga tanu
bari, a ka ɲumanya te ban abada.
11 Aw ka Isiyaka tangakabakuru tanu
bari, a ka ɲumanya te ban abada.
12 Aw ka Yakuba ka Setigi tanu
bari, a ka ɲumanya te ban abada.
13 Aw ka Siyɔn wolomabaga tanu
bari, a ka ɲumanya te ban abada.
14 Aw ka masaw ka Masa tanu
bari, a ka ɲumanya te ban abada.
15 A ben'a ka jama kɛ setigiw ye kosɔbɛ,
o le y'a tanukun ye a ɲasiranbagaw bɛɛ fɛ,
Isirayɛlidenw fɛ,
siya min ka surun a la.
Aleluya!
Mɔgɔ ka kan ka lɔnniya ɲini
13 Tuma min na n tun ye kamelen ye,
sanni n ka taa yaala, n ye lɔnniya ɲini.k
14 N y'a sɔrɔ caaman
n ben'a ɲini foo ka taa se a dan na.
15 Ɛrɛzɛn be mɔn ka dusudiya di tuma min na,
feere be kuru cogo min na,
ne fana taamana nisɔndiya la ten fana
bari ne ye lɔnniya lɔn kabi n kamelen tuma.
16 N ye n tulo malɔ dɔɔni,
waasa ka kalan diman caaman sɔrɔ.
17 A kɛra sababu ye ne fɛ
ani lɔnniya min ye kalan ye,
n ka boɲa la a kan a ka kan nin min ye.
N tun ko n be n ka nisɔndiya ɲini,
18 n banbana ka lɔnniya ɲini n ma waati kɔnɔ.
19 N ye n ka hami bana a kosɔn
n ma n kɔ di.
20 N ye yɛrɛ tɔɔrɔ a kosɔn
n taara foo a nɔ fɛ.
N ye n tigɛ jan a fɛ,
n y'a ka gundo jati minɛ
n ye n yɛrɛ saniyani to.


text:
Ɔrɔ 11
Ala ma Isirayɛlidenw fili
1- Ne be n yɛrɛ ɲininga k'o tuma na, Ala y'a ka Isirayɛli jama fili wa? Ayi dɛ! Ne fana y'u dɔ ye, Ibrayima deen dɔ, ka bɔ Bɛnzamɛn kɔmɔgɔw la. 2Ala m'a ka jama bila. N'aw be Ala ka kuma kalan Eli koo fɔra yɔrɔ min na, a ye Ala daali Isirayɛlidenw ye cogo min na, aw m'o faamu wa? 3- A ko: «Matigi, u y'i ka kiraw faga k'i ka sarakabɔyɔrɔw bɛɛ cɛn, ne kelenpe le tora, u fana b'a fɛ ka ne faga.» 4- Nga Ala y'a jaabi ko di? A y'a fɔ a ye ko: «Ne ye mɔgɔ waa wolonwula (7 000) mara ne yɛrɛ ye, olu minw ma u kunbiri gwan *Baali kɔrɔ.» 5O cogo la, bii fana dɔw be yen minw kɛra u tɔɔ ye, Ala ye nɛɛma kɛ minw ye k'u woloma. 6Nga ni wolomani nin be kɛ Ala ka nɛɛma barika la, kɛwali niin t'o la tugu, n'o tɛ, o te kɛ nɛɛmako ye tugu. 7An bena mun le fɔ? Isirayɛlidenw tun be fɛɛn min ɲinina, u m'a sɔrɔ, nga minw wolomana, olu y'a sɔrɔ, tɔɔ nunu dusu gwɛlɛyara 8- ka kɛɲɛ ni Ala ka kuma ye ko:
«Ala y'u kɛ hakilitanw ye,
ka ɲaa d'u ma, u te se ka yeli kɛ ni minw ye,
ka tulo d'u ma, u te se ka mɛnni kɛ ni minw ye
fɔɔ ka na se bii ma.»
9Masacɛ Dawuda fana y'a fɔ ko:
«U ka dumuni ka kɛ jaan ye u fɛ,
a ka kɛ u minɛjɔ ye.
A ka kɛ u ka seen talonfɛn ye,
ka kɛ u ka baarajugu sara ye!»
10- Ko: «U ɲaaw ka dibi, u kana yeli kɛ.
A kɛ u birinin be to tuma bɛɛ.»
Zuwifu ni siya wɛrɛw ka koo
11Ne be n yɛrɛ ɲininga tugu ko Isirayɛlidenw talonna ka ben minkɛ, u bena to ten wa? Ayi dɛ! Nga u filila, o le y'a to siya wɛrɛw sera ka kisili sɔrɔ, o fana kɛra sababu ye ka keliya don Isirayɛlidenw dusu la. 12N'u ka filiko kɛra diɲɛ ka hɛrɛ sɔrɔ sababu ye, ani u ka dɛsɛko ka kɛ siya wɛrɛw ka nafa ye, n'u nana segi Ala ma pepewu, o bena kɛ hɛrɛ ye kosɔbɛ.
13Ne b'o fɔ aw siya wɛrɛw ye, ne cira ka baara kɛ aw le ye, ne be boɲa la o baara nin kan, 14waasa ka keliya wili ne ka siya dusu la, janko dɔw ka se ka kisi u cɛma. 15Ala y'u bila gɛrɛfɛ minkɛ, n'o le kɛra sababu ye diɲɛ mɔgɔw sera ka bɛn ni Ala ye, u ka kɔsegiko ka bɛn ni Ala ye, o tena kɛ i n'a fɔ mɔgɔ le sara ka kunun wa?
16Sumankun fɔlɔ min mɔna, n'o dira Ala ma, o b'a yira ko a tɔɔ bɛɛ be kɛ Ala ta ye. Ni yiri lili ka ɲi, yiri bolow ka ɲi.c 17Isirayɛlidenw be i n'a fɔ olivuyiri min tutunin bɛ foro kɔnɔ, aw siya wɛrɛw be i n'a fɔ waga kɔnɔ ta. U ye foro kɔnɔ ta bolo dɔw tigɛ, k'aw ta ka nɔrɔ o nɔɔ na janko aw ka nɛɛma sɔrɔ o juu fɛ. 18O kama, i kana i yɛrɛ boɲa, ka bolo tigɛninw lɔgɔbɔ bari i te yiri juu ye, i ye bolo le ye. 19I be se k'a fɔ fana ko bolo dɔ nunu tigɛra waasa i ka se ka nɔrɔ juu la. 20O ye tiɲɛ ye, olu tigɛra u ka lanabaliya le kama, aw nɔrɔla lanaya le barika la. O la, aw kana aw yɛrɛ boɲa, aw ka siran le. 21Bari ni Ala ma se ka makari yiribolo kɔrɔman nunu na, aw ta tena kɛ ten fana wa? 22Aw ka Ala ka ɲumanya n'a ka fariyako filɛ, a fariyara Isirayɛlidenw ma olu minw benna, ani a ɲana aw ma. Fɔɔ aw nɔrɔnin ka to a la, n'o tɛ aw bena tigɛ i n'a fɔ dɔ nunu. 23Olu fana, n'u ma to u ka lanabaliya la, u niin bena don tugu, bari see be Ala ye k'u niin don. 24Aw minw ye siya wɛrɛw ye, n'aw niin donna, minw tun ye siya nin yɛrɛ ye n'u niin bɔra, olu ka kɔsegi ka don, o be kɛ baasi ye wa?
Isirayɛlidenw bɛɛ bena kisi
25N balimaw, ne t'a fɛ aw ka to kodogonin nin faamubaliya la, janko aw kana aw yɛrɛ jati kolɔnbagaw ye. Isirayɛliden dɔw bena to u ka dusugwɛlɛya la fɔɔ siya tɔw ka donyɔrɔ sɔrɔ Ala fɛ.d 26- O cogo la fana, Isirayɛlidenw bɛɛ bena kisi, i ko a fɔra Ala ka kuma na cogo min na ko:
«Min bena mɔgɔw hɔrɔnya,
ale bena bɔ *Siyɔn dugu kɔnɔ,
a ben'a kɛ Yakuba kɔmɔgɔw be siran Ala ɲa.»
27- «Ni ne y'u ka hakɛw yafa u ma tuma min na,
o le ben'a yira ko ne bɛnna ni olu ye.»
28Kibaru diman faan fɛ, u kɛra Ala juguw ye, o kɛra aw siya wɛrɛw ka dagamu ye, nga Ala ka wolomani faan fɛ, u koo ka di Ala ye u faaw kosɔn, 29bari ni Ala ye fɛɛn min di, a t'o minɛ tugu, n'a ye weleli kɛ, a t'o yɛlɛma. 30Fɔlɔfɔlɔ, aw tun te Ala ka kuma bato, sisan olu t'a bato, o le y'a to Ala makarila aw la. 31Olu banna k'a ka kuma bato sisan, o le y'a to a makarila aw la. A makarila aw la cogo min na, a bena makari olu la ten fana. 32Bari Ala ye mɔgɔ bɛɛ to u ka murutili la, janko a ka se ka makari u bɛɛ la.
33- Ala dafanin lo, hakilitigiya ni lɔnniya la!
Mɔgɔ te se k'a ka kolatigɛninw faamu,
a ka koo fana te se ka faamu.
34- A fɔra Ala ka kuma na ko:
«Jɔn le ye Matigi ka miiriya lɔn?
Walima jɔn le kɛr'a ladibaga ye?»
35- Walima: «Jɔn le kɔnna ka Ala sɔn,
a ka sɔrɔ k'o sara?»
36- Bari fɛɛn bɛɛ bɔra ale lo la,
ale lo y'u bɛɛ dan,
u kɛra a ta ye.
Boɲa ka la ale kan tuma bɛɛ la! Amiina.


text:
Zoz 19
Simeyɔn kɔmɔgɔw niyɔrɔ
1A siɲɛ filanan na, u ye kala la, Simeyɔn kɔmɔgɔw y'u niyɔrɔ sɔrɔ ka kɛɲɛ n'u ka fadenyabolow ye, Zuda kɔmɔgɔw ka mara cɛma. 2- U ye dugu minw sɔrɔ u ka mara kɔnɔ, o filɛ: Bɛriseba ni Seba, ani Molada, 3Asari Suwali, ni Bala, ani Esɛmu, 4Ɛlitoladi ni Betuli, ani Ɔrima, 5Sikilagi ni Bɛtimarikabɔti, ani Asari Suza, 6Bɛtilebawɔti ni Saruwɛn, o ye dugubaba tan ni saba ye n'u maraw. 7Ayini ni Irimɔn, ani Etɛri ni Asan, o ye dugubaba naani ye n'u maraw. 8Dugudennin minw bɛɛ be o dugubaba nunu lamini na, fɔɔ ka taga se Baalati Beyɛri, min ye Arama ye worodugu ɲafan fɛ, olu bɛɛ. O le ye Simeyɔn kɔmɔgɔw ta ye ka kɛɲɛ n'u ka fadenyabolow ye. 9Simeyɔn kɔmɔgɔw niyɔrɔ dira u ma Zuda kɔmɔgɔw ka mara le kɔnɔ. U ye mara nin cɛmancɛ le di u ma, bari mara nin tun ka bon kojugu Zuda kɔmɔgɔw ma.
Zabulɔn kɔmɔgɔw niyɔrɔ
10A siɲɛ sabanan na, u ye kala la, o sera Zabulɔn kɔmɔgɔw ma ka kɛɲɛ n'u ka fadenyabolow ye. 11U ka mara nin daan tun be taga fɔɔ Saridi, ka tɛmɛ ka taga tileben fɛ Mareyala faan fɛ, ka taga se Dabɛsɛti, o kɔ ka taga gun kɔɔ ma min be Yokineyamu gɛrɛfɛ, 12ka bɔ Saridi ka gɔngɔrɔ ka taga kɔrɔn fɛ, fɔɔ ka taga se Kisilɔti Tabɔri mara daan na, ka tɛmɛ ka taga Doberati ka yɛlɛ Yafiya, 13ka bɔ o yɔrɔ la ka taga kɔrɔn fɛ ka tɛmɛ Gatefɛri, ni Itakasin, ka taga Irimɔn, ka taga fɔɔ Neya faan fɛ. 14O kɔ, ka gɔngɔrɔ kɔgɔdugu ɲafan fɛ, ka taga Anatɔn ka taga se Yifutayɛli kɔkɛnɛ ma. 15Dugubaba tan ni fila, ani u maraw be yen, Katati ni Naalali ani Simurɔn ni Yideyala, ani Bɛtilehɛmu tun ye u dɔw ye. 16O dugubaba nunu n'u maraw le ye Zabulɔn kɔmɔgɔw ta ye ka kɛɲɛ n'u ka fadenyabolow ye.
Isakari kɔmɔgɔw niyɔrɔ
17A siɲɛ naaninan na, u ye kala la, o sera Isakari kɔmɔgɔw ma ka kɛɲɛ n'u ka fadenyabolow ye. 18Dugubaba minw tun be u ka mara la, o ye: Zizireyɛli ni Kezulɔti ani Sunɛmu ye, 19ani Afarayimu ni Sihɔn, ani Anarati, 20Arabiti ni Kisiyɔn, ani Ebɛsi, 21Ɛrɛmɛti, ni Ɛnganimu ani Ɛnada, ni Bɛtipasesi. 22U ka mara daan tagara se Tabɔri ni Sasima, ani Bɛtisemɛsi, ka bɔ yen ka taga gun Zurudɛn baji la. Dugubaba nunu ye tan ni wɔɔrɔ ye ani u ka maraw. 23Yɔrɔ min sera Isakari kɔmɔgɔw ma ka kɛ u ta ye ka kɛɲɛ n'u ka fadenyabolow ye, a dugubabaw n'u maraw, o le ye nin ye.
Asɛri kɔmɔgɔw niyɔrɔ
24A siɲɛ duurunan na, u ye kala la, o sera Asɛri kɔmɔgɔw ma, ka kɛɲɛ n'u ka fadenyabolow ye. 25Dugubaba minw tun b'o ka mara nin na, olu ye nunu ye: Ɛlikati ni Ali ani Bɛtɛn ni Akisafi, 26Alamɛlɛki, ni Ameyadi ani Miseyali. Tileben fɛ, u ka mara daan tagara se Karimɛli kulu ma, ka ta'a bila Siwɔri Libinati kɔɔ la. 27O kɔ, ka gɔngɔrɔ ka taga kɔrɔn fɛ fɔɔ Bɛtidagɔn, ka taga se Zabulɔn, ani Yifutayɛli kɔkɛnɛ na, ka taga kɔgɔdugu ɲafan na fɔɔ Bɛtemɛki ni Neyiyɛli ka tɛmɛ ka taga Kabuli numanbolo fɛ, 28ka taga Abidɔng faan fɛ ni Erewɔbu, ani Amɔn ni Kana, fɔɔ ka taga se Sidɔn, min ka bon, 29ka gɔngɔrɔ ka taga Arama faan fɛ, fɔɔ ka taga se cɛfaridugu Tiri ma, ka tɛmɛ ka taga Oza, ka tɛmɛ Akizibu gɛrɛfɛ ka taga gun kɔgɔji la. 30Uma ni Afɛki ani Erewɔbu, ye dugu dɔw ye fana, daan nin tɛmɛna minw gɛrɛfɛ. O bɛɛ lajɛnnin ye dugubaba mugan ni fila ye ani u maraw. 31O le ye Asɛri kɔmɔgɔw ka niyɔrɔ ye ka kɛɲɛ n'u ka fadenyabolow ye, a dugubabaw n'u ka maraw.
Nɛfutali kɔmɔgɔw niyɔrɔ
32A siɲɛ wɔɔrɔnan na, u ye kala la, o sera Nɛfutali ma, ka kɛɲɛ n'u ka fadenyabolow ye. 33U ka mara daan tun be daminɛ Elɛfu ni Elɔn, ka tɛmɛ Saananimu ni Adami Nɛkɛbu ani Yabineyɛli, fɔɔ ka taga se Lakumu, ani ka taga gun Zurudɛn baji la. 34Mara nin daan tagara gɔngɔrɔ tileben fɛ Azinɔti Tabɔri, ka tɛmɛ o yɔrɔ la ka taga Ukɔki, ka taga se Zabulɔn ka mara daan na worodugu ɲafan fɛ ani Asɛri ta ma tileben faan fɛ.h Zurudɛn baji tun tora kɔrɔn ɲafan fɛ. 35Mara nin kɔnɔ cɛfariduguw filɛ: Sidimu, ni Seri ani Amati ni Arakati, ani Kinerɛti, 36Adama ni Arama ani Asɔri, 37Kedɛsi ni Edirɛyi ani Ɛnasɔri, 38Yireŋɔn ni Migidalɛli, ani Orɛmu ni Bɛtanati, ani Bɛtisemɛsi. O ye dugubaba tan ni kɔnɔntɔn ye, n'u maraw. 39O le kɛra Nɛfutali kɔmɔgɔw ta ye ka kɛɲɛ n'u ka fadenyabolow ye, u ka dugubabaw n'u ka maraw.
Dan kɔmɔgɔw niyɔrɔ
40A siɲɛ wolonwulanan na, u ye kala la, o sera Dan kɔmɔgɔw ma ka kɛɲɛ n'u ka fadenyabolow ye. 41Dugu minw tun be u ka mara la, o ye: Soreya ni Ɛsitawɔli ani Irisɛmɛsi, 42Salabin ni Ayalɔn ani Yitila, 43Elɔn ni Timunata ani Ekurɔn, 44Ɛliteke ni Gibetɔn ani Baalati, 45Yewuda ni Bene Beraki ani Gatirimɔn, 46Yarikɔn kɔɔ ni Arakɔn ani o yɔrɔ mara, min be Zafa gɛrɛfɛ. 47- Dan kɔmɔgɔw ka mara tun bɔsira u la tuma min na, u tagara Lɛsɛmu kɛlɛ, ka se u kɔrɔ k'u halaki ni murujan ye. U y'o minɛ k'o kɛ u yɛrɛ ta ye ka sigi a kɔnɔ ani k'u bɛma tɔgɔ la a kan ko Dan. 48O le ye Dan kɔmɔgɔw ta ye ka kɛɲɛ n'u ka fadenyabolow ye, u ka dugubabaw n'u ka maraw le ye o ye.
Dugu min dira Zozuwe ma
49Isirayɛlidenw ye jamana nin tilan ka ban tuma min na k'u daanw bɔbɔ, u ye yɔrɔ dɔ di Nun dencɛ Zozuwe ma u cɛma. 50Ka kɛɲɛ ni Masaba ka fɔta ye, a tun ye dugu min daali, u y'o d'a ma, o ye Timunata Sera ye, min be Efarayimu mara kuluyɔrɔ la. A y'o dugu nin lalaga k'a lɔ, ka sigi yen. 51Sarakalasebaga Eleyazari ni Nun dencɛ Zozuwe ani Isirayɛlidenw ka fadenyabolow ɲamɔgɔw ye kala la Masaba ɲakɔrɔ Silo, Ala ni jama ka Ɲɔgɔnkunbɛn fanibugu daa la, ka bɛɛ niyɔrɔ d'a ma ten. O cogo la, u tilara yɔrɔ tilanko la.


text:
Sir 30
Mɔgɔ kalan
1Faa min deen koo ka d'a ye,
a b'a kolo ni busan ye,
o deen nin le ben'a nisɔndiya sini.
2Mɔgɔ min y'a deen kolo ka ɲa,
o tigi bena wasa a kosɔn,
a bena kunkɔrɔta sɔrɔ a lɔnbagaw cɛma.
3Mɔgɔ min b'a deen kolo ka ɲa,
o tigi be keliya bila a jugu la.
A ta ye nisɔndiya ye a teriw cɛma.
4Hali n'o faa nin te yen loon min na,
a be kɛ i ko a ma sa.
Bari, a ye mɔgɔ to a kɔ min y'a bɔɲɔgɔnko ye.
5K'o tigi to nii na, a nisɔndiyanin lo k'a deenw ye,
a satuma na fana, a te «tun k'a lɔn» fɔ.
6Bari, a be tagara ka mɔgɔ to a kɔ,
min ben'a mɔnɛ bɔ a juguw la.
O tigi fana bena kɛ ɲumanlɔnbaga ye a teriw faan fɛ.
7Faa min b'a deen cɛn,
ale bena kɛ mandimiyɔrɔ furakɛla le ye.
Deen kasikan mana bɔ dɔrɔn,
ale kɔnɔ bɛɛ be gwan.
8Soo min ma kolo ka ɲa,
ale yɛlɛ ka gwɛlɛ.
Deen min tora a yɛrɛ ma,
ale fana te se ka mara.
9N'i y'i deen ladiya kojugu,
a bena dusukasiko le kɛ i la.
N'i tora ka tolon kɛ n'a ye,
a laban i bena kasi.
10Kana yɛlɛ deen fɛ ten,
janko i kana tɔɔrɔ loon dɔ n'a ye.
A laban, i bena e bolokunnaden cin.
11K'a to a ka denmisɛnya la,
kan'a to a yɛrɛ ma fewu.h
Kan'a ka fili ye k'a to yen,
k'a to denmisɛnya la, a ladi.
12Banba k'a dɛrɛ a denmisɛn tuma na,
janko a kana kɛ tulogwɛlɛn ye ka muruti.
13Jija k'i deen kolo kosɔbɛ
janko i kana i kuun surun.
Kɛnɛya
14E ka kɛ fantan ye n'i ka kɛnɛ ni fanga b'i la,
o ka fisa ka kɛ nafolotigi banabagatɔlaman ye.
15Kɛnɛyasɔbɛ ka fisa ni diɲɛ sanu bɛɛ ye,
yɛrɛminɛ koɲuman ka fisa ni nafoloba ye.
16Nafolo si te se ka suma ni farisogo kɛnɛya ye,
hɛrɛ si te yen min be se dusukun ta ma.
17Mɔgɔ ka saya ka fisa ka to hamikojugu la.
Lafiɲɛ banbali ka fisa ni bana kuntagajan ye.
18Ka dumuni diman bila banabagatɔ kɔrɔ,
dumuni nigɛ te min na,
o be i ko saraka dumuta joo ɲakɔrɔ.
19Saraka bɔkun ye mun ye joo ma?
A te fɛɛn diya lɔn,
a t'a kasa mɛn fana.
Matigi be mɔgɔ min tɔɔrɔla,
ale fana be ten.
20U b'a sɔnna ni fɛɛn min ye,
a b'o filɛ dɔrɔn ka to tɔɔrɔ la,
i ko cɛkɔbɔlen be sunguru filɛ cogo min na a ɲakɔrɔ.
Nisɔndiya
21Kan'a to dusukasi be se i kɔrɔ,
kana hakiliɲagami bila i yɛrɛ la.
22Dusudiya be mɔgɔ to nii na,
nisɔndiya be mɔgɔ sii jaɲa.
23To k'i hakili falenfalen,
ka to k'i jaa gwɛlɛya,
dusukasi yɔrɔ jaɲa i la.
Mɔgɔ caaman cɛnko sababu lo,
a te foyi ɲa mɔgɔ ye.
24Keliya ni dusubɔ be dɔ bɔ mɔgɔ sii la,
hami be mɔgɔ kɔrɔbaya joona.
25N'i dusu ka di,
o tuma lo dumuni nigɛ b'i minɛ,
o la, i be fɛɛn min dumuna,
i be janto o la kosɔbɛ.


text:
Sof 3
Zeruzalɛmukaw murutira Ala ma
1Dugumurutinin, dugukolon!
Bɔnɛ ye a kɔnɔ mɔgɔw ta ye! Dugujugu!
2U ma sɔn ka mɛnni kɛ Masaba fɛ,
u ma sɔn a ka ladili ma.
U ma u jigi la Masaba kan,
u ma sɔn ka gwɛrɛ u ka Ala la.
3U ɲamɔgɔw be i ko jaradimininw.
U ka kititigɛlaw be i ko kongowulu kɔngɔtɔlaman
minw te wasa fɔɔ ka dugu gwɛ.
4U ka kiraw ye tɔgɔɲinilaw ni namaramɔgɔw ye.
U ka sarakalasebagaw ye Ala ka fɛɛn saniyaninw nɔgɔ,
u be Ala ka sariyaw cɛn.
5Masaba b'u cɛma, a tilennin lo,
a te kojugu kɛ.
Dugugwɛ o dugugwɛ, a b'a ka tilenninya yira,
loon o loon sɔgɔma, a te fɔn o la.
Nga mɔgɔjugu te maloya lɔn.
6Masaba ko:
«Ne ye siya dɔw sii tunu,
k'u ka mara yɔrɔ barikamanw cɛn.
Ne y'u ka dugu kɔnɔ siraw to lakolon,
mɔgɔ te yen minw be tɛmɛ u kan tugu!
U ka duguw cira, mɔgɔ te yen tugu.
Mɔgɔ si te yen tugu ka sigi u kɔnɔ!
7Ne tun ko u kɔni bena siran n ɲa,
ka sɔn n ka ladili ma!
O la, u ka dugu tun bena to yen.
Tuma o tuma ne tun mana kuma u fɛ,
u tun be banba le ka dɔ fara u ka kojuguw kan.
8N'o lo, n kɔnɔ.» Masaba ko ten!
«Ne bena wili loon min na jalakili kama,
aw k'o kɔnɔ.
Bari ne y'a latigɛ ko n bena siyaw lajɛn,
ko n bena jamanaw kɔnɔ mɔgɔw lajɛn ka dimi u kɔrɔ.
N bena dimi u kɔrɔ kosɔbɛ.
N bena dugukolo bɛɛ jɛni n ka dimikojugu kosɔn.
Siyaw bena sɔn Ala ma
9«O tuma na, ne bena siyaw daa saniya,
waasa u bɛɛ ka se ka ne Masaba daali,
ani ka ne bato ni dusu kelen ye.
10Ne batobagaw, n tun ye minw jɛnsɛn,
olu bena bɔ Etiyopi baji kɔfɛ
ka na ni boɲafɛnw ye k'o di ne ma.
Isirayɛli tɔɔ ka koo
11«O loon na, aw ye kokolon minw bɛɛ kɛ ka tɛmɛ,
ka muruti ne ma,
o si maloya tena aw sɔrɔ tugu.
Bari ne bena yɛrɛboɲalaw bɔ dugu nin kɔnɔ.
Aw tena tɔgɔɲiniko kɛ ne ka kulu senuman kan tugu.
12Mɔgɔ minw majiginin lo ani see t'u ye,
ne bena olu to dugu kɔnɔ.
Minw ye ne Masaba kɛ u tangabaga ye.
13- Isirayɛliden tɔw tena kojugu kɛ tugu.
U tena galon tigɛ tugu.
Namarakuma tena bɔ u daa la tugu.
Nga, u bena dumuni kɛ k'u ka sinɔgɔ kɛ,
mɔgɔ si tena siranya bila u la.»
Zeruzalɛmukaw bena hɛrɛ sɔrɔ
14*Siyɔnkaw, aw ka nisɔndiya k'aw kaan bɔ!
Isirayɛliw, aw ka nisɔndiya mankan kɛ!
Aw ye nisɔndiya kosɔbɛ!
Aw ye nisɔndiya yɛrɛ le, Zeruzalɛmukaw!
15Ɲagwan minw tun b'aw kɔnɔna,
Masaba y'o bɔ yen.
A y'aw juguw ɲaa bɔ aw la.
Masaba, Isirayɛli ka Masa b'aw fɛ,
fɛnjugu si tena siranya bila aw la tugu.
16O loon na, u ben'a fɔ Zeruzalɛmu ye ko:
«Siyɔn, kana siran! Kana i fari faga!
17Masaba i ka Ala b'i fɛ.
Kɛlɛmasaŋana lo, a be see d'i ma.
A nisɔndiyanin lo i kosɔn kosɔbɛ.
A ka kanuya kama, a tena foyi fɔ i ye.
A bena dɔɔn kɛ ka nisɔndiya kosɔbɛ i kosɔn.»
18Masaba ko:
«Minw nisɔn tun goyanin lo,
n'u te ɲanagwɛ,
n'u yɔrɔ tun ka jan i la,
maloya tun be minw kunna i ko doni,
ne bena olu lajɛn.
19Ayiwa, o waati la, minw bɛɛ tun b'i tɔɔrɔ,
ne bena wili olu bɛɛ kama.
Ne bena senkelenninw kisi,
ne bena mɔgɔtununinw lajɛn.
Ne bena kunkɔrɔta di aw ma,
aw tɔgɔɲuman bena taga
aw maloyayɔrɔw bɛɛ la.
20O waati la, ne ben'a kɛ aw be kɔsegi,
o bena kɛ aw lajɛnlon na.
Aw tɔgɔɲuman bena fɔ,
ne bena kunkɔrɔta di aw ma diɲɛ kɔnɔ yɔrɔ bɛɛ.
Aw yɛrɛ ɲana, ne bena hɛrɛ kɛ aw ye tugu.»
Masaba le ko ten.